ތިޔަ ލޯބީގައި – 36 | Vaahaka ތިޔަ ލޯބީގައި – 36 – Vaahaka\n6k 11 0\tJanuary 15, 2021\nރަނގަޅަށް ކަންކަންވިސްނި ހަރަކާތްކޮށްލެވުމާއެކު ދަތްކުނޑިވިކަލަމުން ސައިނާ އަޒްހަރުގެ މޫނުމަތީގައި ޖެހިއެވެ. އެއްފަހަރާ ކުރެވިގެންދިޔަ އިހުސާސުތަކުން ބުނާނެ އެއްޗެއްވެސް ސައިނާއަށް ވިސްނައިނުގަނެވުނީއެވެ. އޭރު އައިސްފައިވި ގަދަ ރުޅިއާއެއްކޮށް އޭނައަށް ރޮވެމުންވެސް ދިޔައެވެ. ކުއްލިއަކަށް ކޮޓަރީގެ ދޮރުމަތިން ބިއްލޫރި އެއްޗެއް ވެއްޓި ތަޅައިގެންދިޔަ އަޑަށް ސިހިފައި ދެމީހުނަށް އެދިމާއަށް ބަލައިލެވުނެވެ. ދެލޯބޮޑުވެ ގަނޑު އަރައިފައި އެތަނުގައި ހުއްޓިހުރި ޝަޔަމް ފެނުމުން ދެމީހުންނަށްވެސް ހާސްކަން ވެރިވެގެންދިޔައެވެ. "ޝަޔޫ.." ކަންބޮޑުވެފައި ވައިއަޑުން ސައިނާއަށް ގޮވައިލެވުނެވެ.\nބޭރުގައި އިނދެ މާބޮޑަށް ފިނިވާން ފެށުމުން ޝަޔަމް ގެއަށްވަނީ އިތުރަށް އެބެންޗްގައި އިނުމަށް އޭނާއަށް ކެތްނުވުމުންނެވެ. ބަދިގެއަށްވަދެ އަމިއްލަ އަށް ހޮޓް ޗޮކްލެޓެއް ހަދައިގެން އޭނާގެ ކޮޓަރިއަށް ދިއުމަށް ޝަޔަމް މިސްރާބުޖެހިއެވެ. އެހެނަސް ސައިނާގެ ކޮޓަރި އާއި ހަމައަށް އައި ވަގުތު އިވެންފެށި ވާހަކަތަކުން އެތަނުގައި އޭނާގެ ދެފައި ތަތްލިކަހަލައެވެ. އިތުރަށް އެންމެ ފިޔަވަޅެއްވެސް ކުރިއަށް އެޅުމަށް އޭނާ ނުކުޅެދުނެވެ. އިވެމުންދިޔަ ވާހަކަތަކަކީ ދުވަހެއްގެ ކޮޅުންވެސް އިވިދާނެކަމަށް ޝަޔަމް ހީކުރިފަދަ ވާހަކަތަކެއްނޫނެވެ. ލިބުނު ޝޮކުގައި އަތުގައިހުރި ބިއްލޫރި ޖޯޑު އަތުން ދޫވެ ވެއްޓުނުކަމެއްވެސް ޚުދު އޭނާ ނުދެނަހުއްޓެވެ. ވަށައިގެން ހިނގަމުންދިޔަ އެއްވެސްކަމެއް ޝަޔަމްއަށް އިހުސާސުނުވާފަދައެވެ. ދެލޮލުން އެއްވެސް ހިފެހެއްޓުމެއްނެތި ކަރުނަ އޮހޮރެމުންދިޔަކަންވެސް އޭނާއަށް ނޭނގެއެވެ. ޖެހިއެތިގަނޑެއްހެން ހުރިއިރު ނުހައިކްގެ ހަނދާންތައް އައިސް ވަށައިގެން އޭނާ ފިއްތަމުންދިޔަ ކަހަލައެވެ. އެދަރަޖައަށް އަޒްހަރު ނުހައިކްދެކެ ނުރުހުންވެދާނެކަމަށް ޝަޔަމް ފަހަރެއްގައިވެސް ހީނުކުރެއެވެ. އެފަދަ އަނިޔާވެރި އިންސާނަކަށް އޭނާގެ ލޯބިވާ ބައްޕަ ވެދާނޭ ހިތަށްވެސް ނާރައެވެ. އެސްފިޔަ ޖަހައިލަންވެސް ހަނދާންނެތި އަޒްހަރުގެ މޫނަށް ބަލަމުންދިޔައިރު އެދުލުން ބޭރުވި ކޮންމެ ލަފުޒެއް ޝަޔަމްގެ ކަންފަތްބުޑުގައި ގުގުމަމުން ދިޔައީ އޭނާގެ ނަފުސަށްވެސް އުނދަގޫވާވަރަށެވެ.\n"ބައްޕާ.." ޝަޔަމްގެ އަޑުގައިވެސްވީ ރިހުމެވެ. ހުއްޓުންއަރައިފައި އަޒްހަރުގެ މޫނަށް ބަލަންހުރެ ޝަޔަމްއަށް އޭނާއަށް ގޮވައިލެވުނީ އެވާހަކަތަކަކީ ހަގީގަތުގައިވެސް ތެދެއްތޯ އަހައިލާފަދަ ގޮތަކަށެވެ. ޝަޔަމްއަށް ބަލަހައްޓައިގެން ހުރެފައި އަޒްހަރު އެމޫނުން ނަޒަރުވަކިކޮށްލުމާއެކު އެހިތުގައި ބުރުޖަހަމުންދިޔަ އެތައްް ސުވާލެއްގެ ޖަވާބު އެއްފަހަރައި އޭނާއަށް ލިބުނުކަހަލައެވެ. އިޚްތިޔާރުން ބޭރުގައި ތެޅިފައިއޮތް ޖޯޑުގެ ބިއްލޫރިކޮޅުތަކަށްވެސް ބަލައިލުމެއްނެތި ޝަޔަމް އެތެރަށްވަނެވެ.\n"ޝަޔޫ ބަލައިގެން..." ތެޅިގަނެފައި ސައިނާއަށް ބުނެލެވުނެވެ. އެހެނަސް އެއަޑުވެސް ޝަޔަމްއަށް ނީވޭފަދައެވެ. ބިއްލޫރިކޮޅަކުން ފައި ކުޑަކޮށް ޒަޚަމްވެފައިހުރިއިރު އެވޭންވެސް އޭނާއަށް އިހުސާސުނުކުރެވޭފަދައެވެ.\n"ކީއްވެ؟ ކީއްވެ ބައްޕަ އެގޮތަށް ކަންތައްކުރީ؟ އެއްފަހަރުވެސް އަޅުގަނޑު ވާނެ ދެރައާއި ކުރާނެ ހިތާމަ ބައްޕަގެ މިހިތަށް އިހުސާސުނުވީތަ؟ ނޫނީ އަޅުގަނޑު ހިތާމަކުރާތީ އެކަމުން ބައްޕައަށް ޚާއްސަ އުފަލެއް ލިބެނީތަ؟ އެެވަރުގެ ބޮޑު ދެރައެއް.. ކޮންފަދަ މަޖުބޫރުކަމެއް.. ނުހައިކް.." ޝަޔަމްގެ އަޑުބެދޭގޮތްވުމުން އޭނާ ހުއްޓައިލިއެވެ. ރޮވޭވަރުން ވާހަކަދައްކަންވެސް އޭނާއަށް ދަތިވަމުންދިޔައެވެ.\n"އަހަރެންމީ ކަލޭގެ ބައްޕައަަށްވާއިރު އަހަރެން ވަކި ކަލެއަށް ދެރަގޮތެއް އެދޭނެތަ؟ އަހަރެން ކަންތައްކުރީ އަހަރެންނަށް ވިސްނުނު އެންމެ ރަނގަޅު ގޮތަކަށް.." އިރުކޮޅަކު ހިމޭނުން ޝަޔަމްއަށް ބަލަން ހުރުމަށްފަހު އަޒްހަރު ބުނެލިއެވެ.\n"އެވަރިހަމަތަ މީހެއްގެ ފުރާނަ ދުއްވައިލައިގެން ވިއަސް.." ޝަޔަމްގެ އަޑުގައި ކުއްލިއަކަށް ރުޅިވެރިކަން އެކުލެވިގެންދިޔައެވެ. ނިތަށް ރޫއަރައިގެންދިޔައިރު އަޒްހަރު ކަންތައްކުރިގޮތުން އޭނާއާއިމެދުގައި ޝަޔަމްގެ ހިތުގައި ފޫހިކަން އުފެދުނެވެ.\n"އާން.. ވަރިހަމަ.. ކޮންމެ ގޮތެއް ހަދައިގެންވިއަސް އަހަރެންގެ ބޭނުން ފުދޭނަމަ އެކަމެއް ކުރާކަށް އަހަރެން ފަހެއް ނުޖެހޭނަން.." ޝަޔަމްއާއި ދިމާއަށް ފިޔަވަޅެއް އަޅައިލަމުން އަޒްހަރު އަޑުހަރުކޮށް ބުނެލިއެވެ. އެހެނަސް ދެވަނަ ސިކުންތުގައި އޭނާ ހުއްޓުންއެރީ އެދެމެދަށް ވަންނަމުން ސައިނާ އަނެއްކާވެސް އަޒްހަރުގެ މޫނުމަތީގައި ޖެހުމުންނެވެ. "ސައިނާ." އަޑުގެ ނެތްތަނަށް އަޒްހަރު ހަޅޭއްލަވައިގަތެވެ. ސައިނާގެ އަމަލުތައް ހުރިގޮތުން އަޒްހަރުގެ ރުޅިގަނޑު ކެކި އަރައިގަތެވެ.\n"ޚަބަރުދާރު.. ތީކީ އަހަރެން ލޯބިވެގެން ކައިވެނިކުރި އަޒްހަރެއް ނޫން.. އޭނާ އެހައި ހިތްނުބައެއްނުވާނެ.. އަނިޔާވެރިއެއްނުވާނެ.. ތިހާ އަމިއްލަ އެދުން ބޮޑެއްނުވާނެ.. ކަލޭ ތިހުރީ ތަންދޮރުވަކިނުވާވަރަށް މޮޔަވެފަ.. ތިއަކަށް ލޯތްބެއް ނުކިޔާނެ.. އަމިއްލަ ދަރިފުޅުގެ އުފަލާމެދު ނުވިސްނި މީހަކު އެހެންމީހަކާއި މެދުގައިވެސް ނުވިސްނާނެ.." ހުއްޓުމެއްނެތި ސައިނާގެ ދެލޮލުންވެސް ކަރުނަ ފައިބަމުން ދިޔައެވެ. އަޒްހަރުގެ ރުޅިވެރި ނަޒަރުން އެހިތަށް ތަދުވިނަމަވެސް އެއަށްވުރެ ފުން އަސަރެއް އަޒްހަރު ކަންތައްކުރިގޮތުން އެހިތަށް ކޮށްފައިވެއެވެ.\n"ކަލޭ ހުރޭ އަނގަމަޑުން ލައިގެން. މީހުސް ކަލޭގެ ކަންތައް.. ކަލޭ އޭނަށް ހިތްވަރުދެނީކަން މިހާރު އަހަރެންނަށް ޔަގީން.. ދުވަހަކުވެސް އެގުޅުމަށް އަހަރެން ނުރުހޭނަން.. ޝަޔަމް ޖެހޭނީ އަހަރެންނާ އެފިރިހެނާއާއި ތެރެއިން ކޮންމެސް އެކަކު ޚިޔާރުކުރަން.." ސައިނާގެ އޭނާ އާއި ދުރަށް ޖައްސައިލަމުން ޝަޔަމްގެ މޫނަށް އަޒްހަރު ބަލައިލިއެވެ. މުޅިކޮޓަރި ތެރެއަށް ވެރިވެގެންދިޔަ ހަމަހިމޭންކަމާއެކު ވަގުތު މަޑުޖެހިގެންދިޔަފަދަ އިހުސާސެއް ސައިނާއަށް ކުރެވުނެވެ. އެކަކު އަނެކެއްގެ މޫނަށް ބަލަހައްޓައިގެންތިބި ޝަޔަމްއާއި އަޒްހަރާއި ދިމާއަށް ބަލަން ސައިނާއަށް ހުރެވުނީ ނޭވާހިފަހައްޓަައިލައިގެންނެވެ. ޝަޔަމްގެ ނިންމުން އަންނާނެ ގޮތެއް ނުވިސްނޭތީ ބުނާނެ ބަހެއްވެސް ސައިނާގެ ސިކުނޑިއަކަށް ނުވިސްނުނެވެ. ދެމީހުނަށް ނަޒަރު ހިންގަމުންދިޔައިރު ނޭވާލުމަށް ދަތިވަމުންދާހެންވެސް އޭނާއަށް ހީވަމުންދިޔައެވެ.\n"އަދިވެސް ބައްޕަ ގޮތް ދޫކުރާކަށް ނުވޭތަ؟ އަޅުގަނޑު ކުރީ ކުށެއްކަމަކަަށް ގަބޫލެއް ނުކުރަން.. ލޯބި ވުމަކީ ކުށެއްނޫނޭ ބައްޕާ.. ލޯތްބަކީ ވަކި ފަންތިއެއްގެ ވަކި ބަޔަކަށް އޮތް އެއްޗެއް ނޫނޭ ބައްޕާ.. ބައްޕަ އެއްފަހަރުވެސް ވިސްނާލަބަލަ.." ފުންނޭވާއެއް ދޫކޮށްލަމުން އާދޭހާއިއެކު ޝަޔަމް ބުނެލީ އަޒްހަރަށް ވިސްނައިދިނުމުގެ ގޮތުންނެވެ. އެހެނަސް ހިތްހަމަނުޖެހިފައި އަޒްހަރު މޫނު އަނބުރައިލިގޮތުން ޝަޔަމް ދައްކާ އެއްވެސް ވާހަކައެއް އަޑުއެހުމުގެ އެއްވެސް ޝައުގެއް އަޒްހަރުގެ ނެތްކަން ވިސްނި އޭނާ އިސްޖަހައިލިއެވެ.\n"އެންމެ ރަނގަޅު.. ދުވަހަކުވެސް ބައްޕަ ތިފަދަ ގޮތަކަށް މީހަކަށް އަނިވެރިވެދާނެކަމަށް އަަޅުގަނޑު ހިއެއްނުކުރަން.. އެހެންވިއަސް.. މިއަދު.. ބައްޕަ އެފަދަ ނުބައި އަމަލެއް ކުރާކަށްވެސް ފަސްނުޖެހޭނެކަން އަންގައިދީފި.. އަޅުގަނޑު ނުހައިކްދެކެ ވަނީ ތެދުވެރި ލޯތްބެއް.. ބައްޕަ ބުނީ ރަނގަޅަށް.. ދުވަހަކުވެސް އަމިއްލަ އިޚްތިޔާރުގަ ނުހައިކް އަަޅުގަނޑުދުލެއް ނުކުރާނެ.. އަޅުގަނޑުވެސް.. ދުވަހަކުވެސް.. ނުހައިކް ދޫކޮށްލާކަށް ބޭނުމެއްނޫން.. އަނދިރިވެފައިވި އަޅުގަނޑުގެ ހަޔާތް އަލިކޮށްދިން ފަރާތަކީ އެއީ.. އެއަތުން ދޫކޮށްލާކަށް ނެތިން.. ހަޔާތުގެ ބައިވެރިއަކަށް އަޅުގަނޑު ޚިޔާރުކުރީ ހަމަ އެންމެ ރަނގަޅު ފަރާތް.. ބައްޕަ އެކަން ގަބޫލުނުކުރާނަމަ އެކަމުގަ އަޅުގަނޑަށް ކުރެވޭނެ އެއްވެސްކަމެއްނެތް.. އަޅުގަނޑުދެން މިގޭގަ އެންމެ ހިނދުކޮޅަކުވެސް ހުންނާކަށް ބޭނުމެއްނޫން.." ބުނަން ބޭނުންވި ހުރިހައި އެއްޗެއް ބުނެލުމަށްފަހު އެތަނުން ދިއުމަށް ޝަޔަމް ހިނގައިގަތެވެ. ދެލޯބޮޑުވެ އެދިމާބަލަން ހުރި އަޒްހަރު އެކޮޓަރިން ޝަޔަމް ނުކުތުމާއެކު އޭނާގެ ފަހަތުން ދިއުމަށް އުޅެގަތެވެ. ފަހަރެއްގައިވެސް އޭނާ ދޫކޮށް ޝަޔަމް ނުހައިކް ޚިޔާރުކޮށްފާނެކަމަށް އަޒްހަރު ގަބޫލެއް ނުކުރެއެވެ. ރުޅިއައިސްގެންގޮސް މީހާ ފަޅައިގެންދާންވަރު ވެފައި ހުއްޓައި އޭނާގެ މަގަށް ހުރަސްއެޅީ ސައިނާއެވެ. ޮކޮޓަރީގެ ދޮރާއި އަޒްހަރާއި ދެމެދަށް ހަލުވިކޮށް އައިސް ސައިނާ ވަނެވެ.\n"ނޫން އަޒްހަރު.. މިއަދު ޝަޔަމް ހުއްޓުވުމުގެ އެއްވެސް ބާރެއް އަޒްހަރަށް ލިބިގެނެއްނުވޭ.. އެހެންވީމަ އޭނާ ފަހަތުން ދިއުން ހުއްޓާލާ.. ޔޫ ހެވް ކްރޮސްޑް ޔުއަރ ލިމިޓްސް.." އަޒްހަރުގެ މޭގައި ދެއަތްވިއްދައި ދުރަށް ކޮށްޕައިލަމުން ސައިނާ ބާރަށް ބުނެލިއެވެ.\n"ސައިނާ މޮޔަވީތަ.. ދުރުގައި މައިތިރިވެގެން ހުރޭ.. އެހެންނޫނީ.." ދަތްކުނޑިވިކައިލަމުން އަޒްހަރު ހަޅޭއްލަވައިގަތެވެ.\n"އެހެންނޫނީ... ކީއްވެ ތިހުއްޓާލީ.. އެޖުމުލަ ފުރިހަމަކޮށްބަލަ.. އެހެންނޫނީ އަހަރެން މަރައިލާނީތަ؟ އެގޮތްވެސް މާހިތަށް ފަސޭހަ.. އަހަރެންގެ ދަރިފުޅުގެ ހައްގުގަ ގުރުބާންވާންވެސް ތައްޔާރު.. ޝަޔަމްގެ މަންމައަށް ވުމަކުން އަހަރެން އެދަރިދެކެވަނީ އަމިއްލަ އެދުމުން ފޯވެފައިވި ލޯތްބެއްނޫނޭ.." އަޒްހަރަށް އެންމެ ތަންފުކެއްވެސް ދޫކުރާކަށް ސައިނާ ބޭނުމެއްނުވެއެވެ. ޝަޔަމްގެ އުފަލަށްޓަކައި ކޮންމެފަދަ ހަނގުރާމައެއް ކުރަންވެސް އޭނާ ތައްޔާރަށް ހުރިފަދައެވެ.\n"ކަލޭ ތިއުޅެނީ އަހަރެންގެ އަތުން ބޮނޑިއެއް ބޯހިތުންތަ؟" އަތްމުށްކަވައިލަމުން އަޒްހަރު ލޯހިމަކޮށްލިއެވެ.\n"އަހަރެންގެ ދަރިފުޅު ދެން އިރާދަކުރެއްވިއްޔާ އެއްވެސްކަމަކާއި އެކަނި ކުރިމަތިލާކަށް ނުޖެހޭނެ.. އެދަރިފުޅުގެ ގާތުގަ އަހަރެން އަބަދުވެސް ހުންނާނަން.. އަޒްހަރަށް އަހަރެންގެ ސަބަބުން ތިހައި އުނދަގޫވަނަ ޝަޔަމްއާ އެއްކޮށް އަހަރެންވެސް މިގެދޫކޮށް ހިނގައިދާނަން.." ސައިނާގެ އަރުތެރެ ބެނދިގެންދިއުމާއެކު ގިސްގެ މަޑު އާހެއް ބޭރުވެގެން ދިޔައެވެ. ފަޅިސުކުންތެއްވެސް އެތަނުގައި ހުންނާކަށް ސައިނާ ބޭނުމެއްނުވިއެވެ.\n"އާން ދާންއުޅޭ.. އަހަރެންނަށް ޖެހިފައިއޮތް ބޮޑު ބަލާވެރިކަމެއް.. މިހާރު ހަމަޖެހިލައިގެން އަހަރެންނަށް ކަމެއް ކުރެވެނީކީވެސް ނޫނޭ ކަލޭގެ އެދަރިޔާހެދި.. ބޮޑު އުނދަގުލެއް.. މިގެ ފަސާދަނުކޮށް ދަންޏާމުންދޭ.." ގޮތްދޫކޮށް ބަލިގަބޫލުކުރާކަށް އަޒްހަރު ބޭނުމެއް ނުވިއެވެ. އެބަސްތަކުން ހިތަށް ތަދުވިއެއްކަމަކު އެކަން ގަބޫލުކޮށް ދެރަވާކަށް އޭނާގެ ނަފުސުގެ ފަޚުރުތަނެއް ނުދިނެވެ. ދެބުމަގޮށްޖަހައިލަމުން އަލަމާރީގެ ބިއްދޮށުގައިހުރި ކުޑަ ފޮށްޓަށް ސައިނާ ހެދުންތައް އަޅަމުންދިޔަ މަންޒަރުބަލަން އަޒްހަރު ހުއްޓެވެ. އިރުއިރުކޮޅާ ދަތްކުނޑި ވިކައިލަމުން ދެއަތް މުށްކަވައިލައެވެ. ކަންތައްތައްވަމުން މިދަނީ އޭނާ ހީކުރިގޮތަކަށް ނޫނެވެ. ސައިނާ އެފަދައިން އޭނާއާއި ދެކޮޅަށް ތެދުވެދާނެކަމަށް އަޒްހަރު ހިއެއްނުކުރެއެވެ.\nބޭނުންވާ ސާމާނުތައް ފޮށްޓަށް އަޅައި ނިމުމާއެކު ފޮށިލައްޕައިލަމުން އަޒްހަރަށް ބަލައިލުމެެއްވެސްނެތި އެކޮޓަރިން ނުކުންނަން ސައިނާ ހިނގައިގަތެވެ. އަޒްހަރުގެ ވިހަގަދަ ބަސްތައް އޭނާގެ ހިތަށް ހެރުނީ ތޫނު ޚަންޖަރެއްފަދައިންނެވެ. އެންމެ ފަހަރަކުވެސް އަޒްހަރު ގޮތްދޫކުރާނެ ނަމައޭ ސައިނާގެ ހިތަަށްއެރީ ކިތަށްފަހަރު ކަމެއްވެސް ނޭނގެއެވެ. ލޯބިވާ ފިރިމީހާއާއި އެފަދައިން ވަކިވެގެން ދިއުމަކީ ޚުދު އޭނާވެސް ބޭނުންވާގޮތެއް ނޫނެވެ. އެހެނަސް އަޒްހަރުގެ އަމަލުތަކާއި ބަސްތައް އެގޮތަށް އަމަލުކުރުމަށް އޭނާއަށް މަޖުބޫރުކޮށްފިއެވެ. ނޯށްދަމައިލަމުން ކޮޓަރިން ސައިނާއަށް ނުކުމެވުނީ ފޮށިދަމަމުން އައި ޝަަޔަމްގެ ކުރިމައްޗަަށެވެ. ސައިނާ ހިފައިގެންހުރި ފޮށްޓަށް ޝަޔަމްއަށް ބަލައިލެވުނީ ހައިރާންކަމާއެކުއެވެ. އެއާއެކު ކޮޓަރީގެ މެދެއްހައި ހިސާބުގައި ހުއްޓިހުރި އަޒްހަރާއި ދިމާއަށް ޝަޔަމްއަށް ބަލައިލެވުނެވެ.\n"މަންމާ.." ގަބޫލުނުކުރެވިފައި ވައިއަޑުން ޝަޔަމްއަށް ގޮވައިލެވުނެވެ. "ހިނގާދާން.. މަންމަވެސް ޝަޔޫއާ އެއްކޮށްދާނަން.." ޝަޔަމްގެ އަތުގައި ހިފައިލަމުން ސައިނާ މަޑުމަޑުން ބުނެލިއެވެ. އެއަޑުގައިވި ހިތްދަތިކަން ޝަޔަމްއަށް ފާހަގަނުވެއެއްނުދިޔައެވެ.\n"ބައްޕާ.. މަންމަ.." އަޒްހަރަަށް ބަލައިލަމުން އެއްޗެއް ބުނުމަށް ޝަޔަމް މަސައްކަތްކުރިއެވެ.\n"ކޮންމެހެން އަހަރެންނަށް ބައްޕަ ކިޔާނެކަމެެއްނެތް.. ކަލޭ ބޭނުންވި ކަންތައް ތިވީނު.. ކަލެއާ އެއްކޮށް އެއްބާރުލުންދޭނެ އިތުރު މީހެއްވެސް ތިއޮތީ ވެފައެއްނު.. މިހާރު ހުންނާނީ ނިކަން އުފާވެފަ.. ކޮންމެހެން ދެރަވާކަމަށްހެދި ލޮލުން ބޭކާރު ކަރުނަތަކެެއް ބާލާނެކަމެއްނެތް.. މިތަނުން ދާންއުޅޭ.." ޝަޔަމްގެ ޖުމުލަ ފުރިހަމަ ނުވަނީސް އަޒްހަރުގެ ބާރު އަޑު މުޅި އެހިސާބުގައި ގުގުމައިގެން ދިޔައެވެ. ގަނޑުވެފައި އަޒްހަރަށް ދެލޯބޮޑުކޮށްލަމުން ބަލަންހުރި ޝަޔަމްގެ އަތުގައި ހިފައިލަމުން ބާރުބާރަށް ސައިނާ ހިނގައިގަތެވެ. އޭރުވެސް އިވުނު ވާހަކަތަކުން ގަބުވެފައި ޝަޔަމް ހުއްޓެވެ. އޭނާ ހިނގަމުންވެސް ދިޔައީ ސައިނާގެ ބާރުންކަހަލައެވެ. ދެލޮލުން ހޯސްލައިފައި ކަރުނައިގެ ކޯރެއް ފައިބަމުންދިޔައިރު އަޒްހަރުގެ ވިހަގަދަ ޖުމުލަތައް އޭނާގެ ކަންފަތްބުޑުގައި ގުގުމަމުން ދިޔައެވެ.\n"ސައިނާ.." ގޭގެ މައިދޮރާއި ހަމައަށް އާދެވުނު ވަގުތު ފަހަތުން އަޒްހަރު ގޮވައިލިއަޑަށް ހުއްޓެމުން ސައިނާ ބަލައިލިއެވެ. އަޒްހަރުގެ އަޑުގައިވި މަޑުމައިތިރިކަމަކުން ހިތަށް ކުޑަކުޑަ އުއްމީދެއް ލިބިގެންދިޔައެވެ. އެފަދަ ގޮތަކަށް އޭނާ އާއި ޝަޔަމް ދިޔަނުދޭނެކަން ސައިނާއަށް އޭރުވެސް އެނގެއެވެ.\nސައިނާގެ ދެލޮލުން ފައުޅުވަމުންދިޔަ އުއްމީދުގެ ކުލަވަރުފެނި އަޒްހަރު މޫނަށް ވައްތަރެއް ޖައްސައިލިއެވެ. "ހީނުކުރާތި އަހަރެން ކަލޭ މިހުއްޓުވީ ނުދާށޭ ބުނެ އާދޭސްކުރަންކަމަށް.. އަހަރެން ބޭނުންވަނީ ހަމަ އެންމެ ވާހަކައެއް ބުނެލަން.. މިގޭގެ ދޮރުން ސައިނާ ބޭރުވުމަށްފަހު ތީ އަހަރެންގެ އަންބެތް ގޮތަކަށް އަހަރެން ނުދެކޭނަން.. އަހަރެންދެކެ އެހައި ލޯބިވާ މީހެއްނަމަ އަހަރެންގެ ކޮންމެ ކަމެއްގައި އެއްބާރުލުން ދިނީސް.. އަހަރެން ދޫކޮށްފަ ދިއުމުގެ އެއްވެސް ހިތްވަރެއް ނެތީސް.. އެހެންވީމަ އަހަރެން ގަބޫލެއް ނުކުރަން މިހުރިހައި ދުވަހު ސައިނާ އަހަރެންދެކެވީ ހަގީގީ ލޯބިކަމަކަށް.. ތިދޮރުން ބޭރުވުމަށްފަހު ސައިނާ ވަރިކުރުމުގެ ހުރިހައިކަމެއް އަހަރެން ހަމަޖައްސާނަން.. ފޯމުގަ ސޮއިކުރަން ތައްޔާރުވެގެން ހުންނާތި.." ލައިގެންހުރި ފަޓުލޫނުގެ ދެޖީބަށް އަތްޖަހައިލަމުން ބޮޑާގޮތަކަށް އަޒްހަރު ބުނެލީ ހިތުން އެފަދައިން ކަންތަށް ކުރުމަށް ސައިނާއަށް ނުކެރޭނޭ ހީކޮށެވެ.\nއަޒްހަރުގެ ވާހަކަތަކުން ހިނދުކޮޅަކަށް ހުއްޓުންއެރިނަމަވެސް ފުންނޭވައެއް ދޫކޮށްލަމުން ސައިނާ މަޑުމަޑުން ބޯޖަހައިލިއެވެ. ހިތަށް އިހުސާސުކުރެވެމުންދިޔަ ވޭން މޫނުމަތިން ފައުޅުނުކޮށްވޭތޯ އޭނާ ހިތްވަރުކުރަމުން ދިޔައީ ގާތުގައިހުރި ލޯބިވާ ދަރިފުޅަށްޓަކައެވެ. އަދު އެންމެ ފިޔަވަޅެއްވެސް ފަހަތަށް ޖެހޭކަށް ސައިނާ ބޭނުމެއްނުވެއެވެ. ކޮންމެފަދަ ގުރުބާނީއެއް ވެގެންވިއަސް އޭނާގެ ލޯބިވާ ދަރިފުޅުގެ ލޯބި އެދަރިފުޅަަށް އޭނާ ހޯދައިދޭނެއެވެ.\nސައިނާގެ އެކުޑަކުޑަ ހަރަކާތުން އަޒްހަރުގެ މޫނުމަތީގައިވި ހިނިތުން ފިލައިގެންދިޔައެވެ. ސައިނާ އެއްބަސްވެދާނެކަމަށް އަޒްހަރަށް ހީވެފައި ނެތީއެވެ. އަނެއްކާވެސް ބަލިވީ އޭނާގެ ކޮޅުކަން ވިސްނި އަޒްހަރު ދަތްކުނޑި ވިކައިލަމުން ޝަޔަމްއަށް ބަލައިލިއެވެ.\n"ކަލޭވެސް ހަނދާންކުރާތި.. މިގެއިން ނުކުތުމަށްފަހު އެނބުރިއައިސްގެން ނުވާނެ.. ކަލޭގެ ބައްޕަ ކަލެއަށް މަރުވެފައިވީކަމަށް ބަލައި ތިދާމީހެއްގެގާތަށް ދޭ.. އަހަރެންވެސް ގަބޫލުކުރާނީ އެގޮތަށް.. އަހަރެންގެ އަންބަކުވެސް އަދި ދަރިއަކުވެސް ނުހުންނާނެ.." ޝަޔަމްއާއި ދިމާއަށް ޝަހާދަތްއިނގިލި ދިއްކޮށްލަމުން އަޒްހަރު ހަޅޭއްލަވައިގަތެވެ. އެމަންޒަރުބަލަން ބަދިގޭގައިތިބި ނޯކަރުން ކަންބޮޑުވެފައި އެކަކު އަނެކަކަށް ބަލައިލިއެވެ.\nއަޒްހަރުގެ ބަސްތަކުން ޝަޔަމްގެ ހިތްވަރު އެލޭގޮތްވިއެވެ. ހިތަށް ތަދުވިއަސް ލޯބިވާ ބައްޕަ އެއީ ނެތްމީހެއްކަމުގައި ދެކި އެތަނުން ދިއުމަށް ޖެހިލުންވިއެވެ. ސައިނާގެ އަތުތެރޭގައިވި ޝަޔަމްގެ އަތް ދޫޖެހިލިވަގުތު އެއަތުގައިހިފައި ސައިނާ ބާރުކޮށްލިއެވެ. އަދި މަޑުމަޑުން ޝަޔަމްގެ އަތްތިލައަށް ފިތައިލިއެވެ.\n"ލޯތްބަަށްޓަކައި ކުރަމުންތިދާ ހަނގުރާމައިގަ މިހިސާބަށް އައިސް ފަސްނުޖެހޭ.. ހިތްވަރުއެލުވާނުލާ.. އެކަކުނެތަސް މަންމަ އަބަދުވެސް ހުންނާނީ ޝަޔޫއާ އެކު.." ލޯބިން ޝަޔަމްގެ މޫނަށް ބަލައިލަމުން އެއަތަށް ސައިނާ އަނެއްކާވެސް ފިތައިލީ ހިތްވަރުދިނުމުގެ ގޮތުންނެވެ. އަދި ފަހުފަހަރަށް އަޒްހަރަށް ބަލަައިލަމުން ޝަޔަމްގެ އަަތަށް ދަމައިލުމަށްފަހު ގެއިން ނުކުންނަން ހިނގައިގަތެވެ. ގޭގެ ދޮރުން ބޭރުވުމާއެކު ކަރުނަވީ ދެލޮލުން ފަސްއެނބުރި ޝަޔަމް އަޒްހަރަށް ބަލައިލީ އެންމެ ފަހުފަހަރު ބަލައިލާފަދަ ގޮތަކަށެވެ. އެބެލުމުގައިވީ ވޭނާއި ކެކުޅުމާއި އާދޭހާއި ޝަކުވާއެވެ.\nMal January 15, 2021\nLove this part too.. Ekam dhenanna faharu lamya and zaain ge bai genesdhehcheyy.. Curiously waiting for the next part ❤❤\nNaufa January 18, 2021\nތެންކްސް ޑިއަރ.. ޔެސް އިންޝާ ﷲ.. 🥰❤\nRrYn January 15, 2021\nމާޝާ ﷲ!!! މިބައިވެސް ވަރަށް ވަރަށް ވަރަށް ރީތި 💖💝🌈\nބަޓަރފުލައި ގާރލް January 15, 2021\nމިބައިވެސް ވ ވ ފުރިހަމަ އެންޑް ވ ވ ރީތި... ❤❤ ހެހެ..އެ އޒްހަރަށް އެވީ ހަމަ ވާންވި ގޮތް...ރަގަޅު ހަމަ..👍🤣ދެން އޮތް ޕާޓްވެސް އަވަސް ކޮށްލައްޗޭ...😁😁ވ ވ ކިޔާހިތުން މިހުރީ....\nތެންކްސް އަލޮޓް މައި ޑިއަރ.. މިހާރު އިންނާނީ ސަބްމިޓް ކޮށްލާފަ އިނގޭ.. އިންޝާ ﷲ މިއަދު އަޕްވާނެކަމަށް މިބަލަނީ.. 🥰❤\nހާޓް ޓަޗިން😭😭 ވަރަށް ރީތި♥🤗\nވަރަށް ރީތި ވާހަކައެއް ❤❤ ލަމް އަދި ޒާން ބައެއް ގެނެސްދެއްޗޭ ޕްލީޒް ☺🙇♀💕💕💕 މާޝާ ﷲ ވަރަށް ސަޅި 💜\nއިސަަަ January 18, 2021\nވަރަށް ރީތި ވާހަކައެއް 😍\nސަލާމް އޯލް.. ދެން އިން ޕާރޓް މިހާރު އިންނާނީ ސަބްމިޓް ކޮށްފަ އިނގޭ.. ހޮޕިންގް އިންޝާ ﷲ މިއަދު އަޕްވާނެކަމަށް.. ❤


މާލެ، ތިލަފުށި ބްރިޖް އަޅަނީ އިންޑިއާގެ އެހީގައި – ދިވެހި ނޫސް\nHome ⁄ ހަބަރު ⁄ މާލެ، ތިލަފުށި ބްރިޖް އަޅަނީ އިންޑިއާގެ އެހީގައި\nމާލެ، ވިލިނގިލި، ތިލަފުށި އަދި ގުޅީފަޅު ބްރިޖް އަޅަން ހަމަޖެހިފައިވަނީ އިންޑިއާ ސަރުކާރުގެ އެހީގައި ކަމަށް ޕްލޭނިން މިނިސްޓްރީން ބުނެފިއެވެ.ޕްލޭނިން މިނިސްޓްރީން އެކަން ހާމަކޮށްފައިވަނީ ބުރާސްފަތި ދުވަހު އެ މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި، ސްޓޭޓް މިނިސްޓަރު އަކްރަމްކަމާލުއްދީން އެވެ. އަކްރަމް ވިދާޅުވީ، ބްރިޖް އަޅަން ހަމަޖެހިފައިވަނީ އިންޑިއާގެ ސަރުކާރުގެ އެހީގައި ކަމަށެވެ. އޭނާ ވިދާޅުވީ، އަގު ސީދާ ފައިނަލް ނުވާ ކަމަށާއި، އެހެން ނަމަވެސް އެ މަޝްވަރާތައް ކުރިޔަށްދާ ކަމަށެވެ.”ސީދާ އަގު އަދި ފައިނަލް ނުވޭ. އެކަމަކު އެއާ ބެހޭ އެހެން ނެގޯޝިއޭޝަންތައް އިންޑިއާ ސަރުކާރާ ދިވެހި ސަރުކާރާ ކުރިޔަށް އެބަދޭ” އަކްރަމް ވިދާޅުވި އެވެ.އަކްރަމް ވިދާޅުވީ، ބްރިޖްގެ ޕްރީކޮލިފިކޭޝަން އިންޑިއާގައި ކުރިއަށްދާނެ ކަމަށެވެ. އަދި ކުންފުނިތައް ޝޯޓްލިސްޓުކޮށް ޓެންޑަރ ކުރުމުގެ މަސައްކަތްވެސް ޖުލައި މަހު ކުރިޔަށްދާނެއެވެ. ބްރިޖަަށް އިންޑިއާ ސަރުކާރުން ދޭނީ ކިހާ އަދަދެއްގެ ފައިސާ އެއް ކަމަށް އަދި ޔަގީންނުވާ ކަމަށް އަކްރަމް ވިދާޅުވިއެވެ.\nކޮންމެ ސަރުކާރަކުންވެސް، ބޭރުގެ ސަރުކާރަކުން ދޭ ލޯނުތައް އޮންނަ އުސޫލަކީ އެ ސަރުކާރުގެ ކުންފުނިތައް ބައިވެރިކުރަން ޖެހޭ. އެއީ ހަމަޖެހިފައި އޮންނަ އުސޫލަކީ. ލޯނުދޭއިރު ނުވަަތަ އެހީދޭއިރު އެ ސަރުކާރުގެ ކުންފުންޏެއް އޭގައި ބައިވެރިކޮށްގެން އެކަން ކުރިޔަށް ގެންދަން ޖެހެނީ.\nޕްލޭނިން މިނިސްޓްރީން ވަނީ، ބުރާސްފަތި ދުވަހު ބްރިޖްގެ މެރައިން ޖިއޯ ފިޒިކަލް ސަރވޭ އާއި ލޭންޑް ޖިއޯ ޕިޒިކަލް ސަރވޭ ހަދަން ކުންފުންޏަކާއި ހަވާލުކޮށް އެއްބަސްވުމެއްގައި ސޮއިކޮށްފައެވެ. އެ ސަރވޭ ހަވާލުކޮށްފައިވަނީ ފުގްރޯ ނަމަކަށް ކިޔާ ކުންފުންޏަކާއެވެ.ތިލަފުށީ ބްރިޖްގެ ޑިޒައިން މައްސައްކަތަކީ 15 މިލިއަން ޑޮލަރުގެ މަސައްކަތެކެވެ.\nމެރައިން ބޯހޯލްގެ 23 ލޮކޭޝަނެއްގައި މެރައިން ބޯހޯލް އަޅާނެ. އެއީ މެރައިން ޖިއޯ ފިޒިކަލް ސަރވޭ ކުރުމަށް. ދެން ލޭންޑް ޖިއޯފިޒިކަލް ސަރވޭ ކުރުމަށް ލޭންޑް ބޯހޯލް އަޅާނެ ފަސް ލޮކޭޝަނެއްގައި. ގާތްގަނޑަކަށް 75 މީޓަރު ފުންމިނުގައި\nއެ ސަރވޭ މި މަހުގެ 15 ފަށައި، ޖުލައި މަހުގެ ހަތެއްގައި ނިންމާލާނެ ކަމަށް ޕްލޭނިން މިނިސްޓްރީން މައުލޫމާތުދެއެވެ.މާލެ އާއި ވިލިނގިއްޔާއި ގުޅީފަޅު އަދި ތިލަފުށި ގުޅާލުމަށް ބުރިޖް އެޅުމުގެ މަސައްކަތް ފެށުމަށް 2020 ވަނަ އަހަރުގެ ބަޖެޓްގައި 411 މިލިއަން ރުފިޔާ ހިމަނާފައިވެއެވެ. މި ސަރަހައްދު ބުރިޖުން ގުޅާލުމުން ދަތުރުފަތުރު ފަސޭހަވެ، އިގްތިސޯދީ ގޮތުން ފައިދާ ކުރާނެކަމަށާއި މިހާރު މާލޭގައި ހުރި ގުދަންތައް، އިންޑަސްޓްރިއަލް ސަރަހައްދަށް ބަދަލުކޮށް، މުދާ އުފުލުމުގައިވެސް ފަސޭހަތައް ލިބޭނެ ކަމަށް ސަރުކާރުން ވަނީ މީގެ ކުރިން ހާމަކޮށްފައެވެ.ތިލަފުށި ބްރިޖަކީ މިސަރުކާރުން ކުރިއަށް ގެންދާނެ އެންމެ ބޮޑު މަޝްރޫއުއެވެ.\nއާދީއްތަ ދުވަހުގެ މަޖިލިސް ޖަލްސާއަށް މުހިއްމު 8 ކޮމިޓީ ރިޕޯޓެއްގެ މަސައްކަތް އެޖެންޑާކޮށްފި\nހަނދުން ސާމްޕަލް ގެނައިތާ 44 އަހަރު ފަހުން ޗައިނާގެ ޖައްވީ އުޅަނދު ސާމްޕަލް ނަގައިގެން ދުނިޔެއަށް!\nޤައުމީ ދިފާއީ ބާރު (އެމްއެންޑީއެފް) އަށް6ސީއެމްބިއުލާންސް ގަންނަން އިއުލާންކޮށްފިއެވެ.


Photo: ފަލަސްތީނުގެ ބިމުން ފެންނަ ހިތްދަތި މަންޒަރު Photo: ފަލަސްތީނުގެ ބިމުން ފެންނަ ހިތްދަތި މަންޒަރު\nފަލަސްތީނުގެ ބިމުން ފެންނަ ހިތްދަތި މަންޒަރު\nރޯދަ ވީއްލުމަށް ތައްޔާރުވެފައިވާ ގެޔަކަށް އިޒްރާއީލުގެ ޔަހޫދީން ދިން ހަމަލާ. ފަލަސްޠީނާ ދެކޮޅަށް އިސްރާއީލުން ދެމުންދާ އުދުވާނީ ޙަމަލާތަކުގައި ޝަހީދުވާ މީހުންގެ އަދަދު 200 ވުރެ މައްޗަށް ވަނީ އަރާފައި. އަދި މި ޖަރީމާތަކުގައި އެތައްދުވަހެއް ވަންދެން ފަލަސްތީނުގެ ރައްޔިތުން ކޮޅަށް ޖެހި އެމީހުންގެ ދިރިއުޅުންވެސް ޔަހޫދީން އަންނަނީ ބިމާއި ހަމަކޮށްލަމުން.\nފަލަސްޠީނާ ދެކޮޅަށް އިސްރާއީލުން ދެމުންދާ އުދުވާނީ ޙަމަލާތަކުގައި ޝަހީދުވާ މީހުންގެ އަދަދު 200 ވުރެ މައްޗަށް ވަނީ އަރާފައި. މި ހަމަލާތަކުގައި ޝަހީދުވި މީހުންގެ ތެރެއިން ތިން ބައިކުޅަ އެއްބަޔަކީ ކުޑަކުދިން. އަދި ގިނަ އަދަދެއްގެ އަންހެނުންވެސް ވަނީ ޝަހީދުކޮށްލާފައި.\nއިޒްރާއީލުން ދެމުން ގެންދާ ހަމަލާތަކުގައި ޒަހަމްވާ މީހުންނާއި އެހެނިހެން މީހުން އެހީތެރިވުމުގައި މަސައްކަތް ކުރާ މީހުން ވަރުބަލިކަން ފިލުވާލަނީ. ކިތަންމެ ވަރުބަލިވި ނަމަވެސް އެހީ ވުމުގައި މިޓީމްތައް ފަހަކަށް ނުޖެހޭ. ފަލަސްޠީނާ ދެކޮޅަށް އިސްރާއީލުން ދެމުންދާ އުދުވާނީ ޙަމަލާތަކުގައި ޝަހީދުވާ މީހުންގެ އަދަދު 200 ވުރެ މައްޗަށް ވަނީ އަރާފައި. މި ހަމަލާތަކުގައި ޝަހީދުވި މީހުންގެ ތެރެއިން ތިން ބައިކުޅަ އެއްބަޔަކީ ކުޑަކުދިން. އަދި ގިނަ އަދަދެއްގެ އަންހެނުންވެސް ވަނީ ޝަހީދުކޮށްލާފައި.\nފޮޓޯ: ނެދަރލެންޑްސްވެސް ގަދަ 16އަށް\nމަގާމް އިބްރާހީމްގައި އެކަލޭގެފާނުގެ ފިޔަވަޅުފުޅުގެ ނިޝާންތައް ވަރަށް ސާފު\nމީ އިންޑިއާއިން ފެންނަ މަންޒަރު، ވިސްނާ ފިކުރުކޮށްލަމާ\nދުނިޔޭގެ އެކި ކަންކޮޅުން އިއްޔެ، އުފާވެރިކަމާއި ފަޅުކަމާއި ހިތްދަތިކަން\nރައީސުލްޖުމްހޫރިއްޔާގެ ދެކަނބަލުންނަށް ބަނގްލަދޭޝުން ހޫނު މަރުޙަބާއެއް


09 މެއި 2018 - 07:26 8 comments\nސަބާ އަހަރެންގެ ވާހަކައާ އެއްބަސްވެގެން ފޯނު ބޭއްވިފަހުން އިނދެވުނީ އަނެއްކާ ވެސް ހިޔާލެއްގަ އެވެ. ދެ މީހުންގެ ވާހަކަ އަހަރެންގެ ސިކުނޑި އަށް ވާންކުރަމުން ދިޔަ އެވެ. އެއްކޮޅުން އަހަރެންގެ އެންމެ ގާތް އެކުވެރިޔާ އެވެ. އެތަކެއްގެ އަހަރުވީ ގާތް މިތުރާ އެވެ. ދެން ހުރީ އަޔާން އެވެ. އަހަރެންގެ ފުރަތަމަ ލޯތްބެވެ. ފުރަތަމަ ފަހަރަށް ހިތް ހަލާކުކޮށްލި ފަރާތެވެ.\nވިސްނިވިސްނިހެން އަހަރެންގެ ސިކުނޑި ބުރަވީ ސަބާއާ އެއްކޮޅަށެވެ. އަހަރެންގެ ދަތި ވަގުތުތަކުގައި ކޮށްދީފައި ހުރި ކަންކަން ހަނދާނަށް އަންނަން ފެށި އެވެ. އެވަރުގެ ލޯތްބެއް އަހަރެންގެ މައްޗަށް ހުރި ހިތެއްގައި އަޔާން އެބުނާ ފަދަ ދެކޮޅުވެރިކަމެއް އުފެދޭނެ ހެއްޔެވެ؟ އަހަންނަށް ޝައްކެވެ.\nއެރޭ ދަންވަރު ލީނާ ބަނޑުގައި ރިއްސަން ފެށި އެވެ. އަހަންނަށް ހޭލެވުނީ ޒައިދުބެ ގުޅަނިކޮށެވެ. އަވަހަށް ތައްޔާރުވެގެން ހޮސްޕިޓަލަށް ދިޔައިރު ލީނާ އޮތީ އެމަޖެންސީ ރޫމުގަ އެވެ. ގޭގައި އުޅެނީ ކާކުތޯ އެހުމުން އަޔާންގެ ނަން އައެވެ.\nލީނާ ވިހަން އުޅެނީ ދެވަނަ ކުއްޖާ އަށް ވިއަސް ޒައިދުބެ ހީވަނީ އަލަށް އުޅޭހެންނެވެ. ލީނާ ރޮއިރޮއި އޮންނައިރު އުނަގަނޑު މޮޑެލަދޭކަށް ވެސް ނޭނގެ އެވެ. ޒައިދުބޭގެ ކަމަކީ ހާސްވެގެން ދެކޮޅަށް ހިނގުމެވެ. އަހަރެންގެ ބޮލަށް އުދަނގޫވެގެން ޒައިދުބެ އިރުކޮޅަކަށް ބޭރަށް ފޮނުވައިލީމެވެ އެދިޔަ މީހާ އައީ ލީނާ ވިއްސަން ވެއްދި ފަހުންނެވެ. ދެން އަދި ކުރިއަށްވުރެ ހާލު ބޮޑެވެ. ތަނެއްގައި ފޫ ހަރުލާ ކަމަކަށް ނުވި އެވެ.\nލީނާ ވިހެއީ ފަތިސް ދަމަށް އެޅިފަހުންނެވެ. ނަސީބަކުން ދެމައިންގެ ހާލު ވެސް ރަނގަޅެވެ.\nއެ ހިސާބުން އަހަރެން ލަފާ ދިނީ ޒައިދުބެ އިހަށް ގެއަށް ދިއުމަށެވެ. އަހަރެންގެ ބަދަލުގައި އެތާ ބައިންދަން ޒައިދުބެގެ ތިމާގެ ކުއްޖަކު ގެންނަ ގޮތަށް ހަމަޖެހުނެވެ. އަހަރެން މަޑުކޮށްލައިގެން އިނީ އެބުނާ ކުއްޖަކު އަންނަންދެނެވެ. ފަނަރަ ވަރަކަށް މިނިޓް ފަހުން ފެނުނީ އަޔާން އައިސް ވަންތަނެވެ. އޭނަގެ އަތުގައި ކަރުދާސްކޮތަޅެއް އޮތެވެ.\nދެ މީހުންގެ ހަތަރުކަޅި ހަމަވެފައިވީ ފަޅި ސިކުންތެކެވެ. އަހަރެން އަވަހަށް ދުރުބަލަން ފެށުމާއެކު އަޔާން ވެސް އަލުން ހިނގައިގެންފައި އައިސް އެނދު ކައިރިއަށް ހުއްޓުނެވެ. ލީނާގެ އަތްދަނޑިމަތީގައި އޮތް ތުއްތު ފުށްގަނޑަށް ބަލަން ހުރެފައި ކޮލުގައި ކޮށްޓައިލިތަން ފެނުނެވެ.\n"އަހަރެން އުރާލަންތަ؟" އަޔާން ސުވާލު ކުރި އަޑަށް ހައިރާންވެފައި ބަލައިލެވުނެވެ.\nހިނިތުންވެފައި އޮތް ލީނާ ބޯޖަހައިލުމުން އަޔާން ފަސޭހަކަމާ އެކު ތުއްތު ދަރިފުޅު އަތުތެރެއަށް ލައިގެން ބަލަން ހުއްޓެވެ. އެލޮލުގެ ކުލަ ބަދަލުވެ ތުންފަތަށް ވެރިވި ހިނިތުންވުން އަހަރެންގެ ހިތާ ކުޅެލި އެވެ. ހިޔާލީ ލޮލަށް ފެނުނީ ލީނާގެ މަގާމުގައި އަހަރެން އޮއްވަ އެވެ. އަޔާންގެ އަތުތެރޭގައި އަހަރެމެންގެ ދަރިފުޅެވެ. އެތައް އަހަރެއް ކުރީން އަހަރެން ދެކުނު ހުވަފެން ސީދާވެފައި ވަނިކޮށެވެ.\n"ކޮން ނަމެއް ކިޔާނީ؟" އަޔާން ވާހަކަދެއްކި އަޑާއެކު އަހަރެންގެ ހިޔާލީ ދުނިޔެ ފުނޑުފުނޑުވެގެން ފޭބި އެވެ.\nކުޑަކޮށް ދެ ފަރާތަށް ބޯ ހޫރާލައިފައި ދުރު ބަލަން ފެށިއިރު ލޮލުގައި ކަރުނަ ހުރިކަން އިހްސާސްވި އެވެ. ނަސީބަކުން ގިނައިރެއް ނުވެ އަޔާން ކޮންމެވެސް އެއްޗެކޭ ކިޔާފައި ނިކުމެއްޖެ އެވެ. އަހަންނަށް ފުން ނޭވައެއް ދޫކޮށްލެވުނެވެ.\n"ސާޖީ! އާދެބަލަ މިކޮޅަށް!" ލީނާގެ ނަޒަރު އަހަންނަށް ހުރިހެން ހީވެގެން ބަލައިލިތަނާ ވާހަކަދެއްކި އެވެ.\nއަހަރެން ގޮސް މަގަތުގައި ހުރި ގޮނޑީގައި އިށީންދެލީމެވެ. ވެގެން އުޅެނީ ކީއްތޯ ލީނާ އެހި އެވެ. އަހަރެން އަޑު އަހަން އިންއިރު ނަޒަރު ހުރީ ތުއްތު ދަރިފުޅުގެ މޫނަށެވެ. ލީނާ ދެވަނަ ފަހަރަށް ނަމުން ގޮވައިލުމުން އެ މޫނަށް ބަލައިލަން މަޖުބޫރުވި އެވެ. ޖަވާބުދިނުމުގެ ކުރިން އަހަރެން ވެސް ސުވާލެއް ކުރީމެވެ.\n"އަހަންނަށް އޭނަގެ ކެރެކްޓާ ސިފަވަނީ ރަނގަޅު މީހެއްގެ ގޮތުގައި. އަހަރެންގެ ހިތް ބުނަނީ އޭނަ ސާޖީ ދެކެ ވަރަށް ލޯބިވެއޭ. ސާޖީ ކީއްވެ ތިހެން ތިއެހީ؟" ލީނާ އެ ސުވާލު ކުރުމުން އަހަރެން އަނެއްކާ ވެސް ފުން ނޭވައެއް ލީމެވެ.\nދުރު ބަލަން އިނދެގެން އަޔާން އާއި ސަބާގެ ވާހަކަތައް ލީނާގެ ކަންފަތަށް ފޯރުވީ ލަސްލަހުންނެވެ. ލީނާ އަނގައިން ނުބުނެ އަހަރެންގެ ވާހަކަ ނިމޭންދެން އަހަން އޮތެވެ.\n"ސާޖީއަށް ހީވަނީ ކިހިނެއް؟ ތި ދެ މީހުން ކުރެ ކާކުގެ ވާހަކައެއް ގަބޫލުކުރެވެނީ؟" ލީނާ އިރުކޮޅަކުން އެހި އެވެ.\n"ތެދަށް ބުނަންޏާ އަހަރެން މިހުންނަނީ ކޮންފިއުޒްވެފައި. އަހަންނަކަށް ނޭނގެ ގަބޫލުކުރަންވީ ކާކުގެ ވާހަކައެއް ކަމެއް. އެކަމަކު އަހަރެންގެ ހިތެއް ނުބުނޭ ސަބާ އަހަންނަށް އެވަރުގެ ލަނޑެއް ދީފާނެއޭ. ކިތައް އަހަރު މިވީ އޭނައާ އަހަރެންގެ އެކުވެރިކަމަށް؟ ގައިމު އޭނަގެ ކަމެއް ހުރިނަމަ އަހަންނަށް ފާހަގަ ނުވެއެއް ނުދާނެ ދޯ؟" އަހަރެން ލީނާއަށް ދޯ ދިނުމުން އޭނަ ބަލަން އޮތީ އެވެ.\n"އަހަރެން ބުނެފާނަން ވާހަކައެއް. ރުހުމުގެ ލޮލަކަށް އައިބެއް ނުފެންނާނެ. އަދި ބައެއްފަހަރު ލޮލަށް ފެންނަ ކޮންމެ އެއްޗަކީ ހަގީގަތަކަށް ވެސް ނުވެދާނެ. އަހަރެން މިބުނަނީ ސަބާ ގޯހެކޭ ނޫން. އެކަމަކު ސާޖީގެ ހިތުން ވިސްނުން ދޫކޮށްލައިފައި ސިކުނޑިން ވިސްނައިލާ. ވަރަށް ހީވޭ ކޮންމެވެސް ހެއްކެއް ލިބޭނެހެން." ލީނާ އަހަރެންގެ އަތަށް ފިތައިލީ ހިތްވަރު ދޭ ފަދަ ގޮތަށެވެ.\nއަހަރެންގެ ދަތިވަގުތުގައި އެކުގައިވަމޭ ބުނާ ފަދަ އެވެ. އަހަރެން މަޑުމަޑުން ބޯޖަހައިލީމެވެ. ލީނާއަށް ނިދުމުން އޭނަގެ މަގަތުގައި އިންދާ އަހަރެންގެ ލޮލަށް ވެސް ނިދި ސަވާރުވާން ފެށި އެވެ. ދެކެވުނު ވާހަކައިގެ ގޮތުން ކަންނޭނގެ އެވެ. ނިދިފައި އިންދާ ފެނުނީ ޒާތެއްގެ ހަމަނުޖެހޭ ހުވަފެނެކެވެ.\nއަހަންނަށް ފެންނަނީ އަނދިރި މަގެއްގައި ދުވެފައި ދަނިކޮށެވެ. ފަހަތުން އެއްޗެއް އަންނަ އަޑު އިވޭތީ އަހަރެން ދުވަމުން ދިޔައީ އެއިން ސަލާމަތް ވުމަށެވެ. އެކަމަކު ކުރިމަތިން އަހަންނަށް އެއްވެސް މަގެއް ނުފެނެ އެވެ. އަލިކަމެއް ވެސް ނުފެނެ އެވެ. ފައިގައި ކޭއްތެމުންދިޔަ ވިނަތަކާއި ގަސްތަކުގެ ސަބަބުން ވަލުތެރޭގެ ތަނެއްކަން އެނގެ އެވެ.\nވަރުބަލިވެ ދެފައިކޮޅުން ވާގި ދޫވާ ހިސާބަށް ދިއުމުން ގުދުވެ ދެކަކުލުގައި ހިފާލައިގެން އޮވެވުނީ މައިނޭވާ ލާށެވެ. ފަހަތުން އިވެމުން އައި އަޑު ކެނޑުމުން ހައިރާންވެފައި ބަލައިލެވުނެވެ. ކުރިން ފެންނަން ނެތް އަލިކަމެއް ފާޅުވާން އޮތެވެ. އެކަމަކު އެއަލި އަންނަނީ ކޯއްޗަކުން ކަމެއް ނޭނގުނެވެ. އަހަރެންގެ ސަމާލުކަން ހުއްޓުނީ ކުރިމަތީން ފެންނަން އޮތް ދެ މަގަށެވެ. އެހިސާބުން ހޭލެވުނީ އެވެ.\nލޯ ހުޅުވައިލިތަނާ ކަންފަތުގައި ޖެހުނީ އަޔާންގެ އަޑެވެ. އަޑު އައީ ދޮރާއި ދިމާއިންނެވެ. ދެވަނަ މީހަކަށް ސަބާގެ އަޑު އިވުމުން އަހަރެން އަނެއްކާ ވެސް ލޯމަރައިލީމެވެ. ފުރަގަސްދީގެން ލީނާ އޮތް އެނދުގައި ބޯ އަޅައިގެން އޮތުމުން ދައްކާ ވާހަކަ މާ ސާފުވާގޮތެއް ނުވި އެވެ.\nހިތާއި ހިތުން އަހަރެން އެދުނީ އެ ދެ މީހުން ދޮރު ކައިރީ ނުހުރެ ތަންކޮޅެއް ކައިރިއަށް އައުމަށެވެ. ނޫނީ އެއަށްވުރެ ބާރަށް ވާހަކަދެއްކުމަށެވެ.\nބޭނުންވި ގޮތާ ޚިލާފަށް ކޮންމެވެސް އެކަކު ނިކުމެ ދޮރު ލައްޕައިލި އަޑު އިވުނެވެ. އަނެކަކު ނިކުތީ އެ މީހެއްގެ ފަހަތުންނެވެ. އަހަންނަށް އިތުރަށް ކެތްނުވެގެން ގޮސް ދޮރާ ކައިރިވެލީމެވެ. ވާހަކަދައްކާ އަޑު އިވޭތޯ އިރުކޮޅަކު މަޑުކޮށްލާފައި މަޑުމަޑުން ހުޅުވާލިއިރު އަޔާން އާއި ސަބާ ދުރަށް ހިނގަމުން ދިޔަ އެވެ.\nއެތެރެއަށް ބޯ ދިއްކޮށްލާފައި ލީނާ އާއި ތުއްތު ދަރިފުޅު ނިދާފައިކަން ޔަގީންކޮށްލީމެވެ. ދެން ނިކުމެގެން އަނެއް ދެ މީހުންގެ ބޯކޮޅު ބަލަމުން ގޮސް ހުއްޓުނީ އެ މީހުން ދައްކާ ވާހަކަ އިވޭ ހިސާބުގައި ތަންކޮޅެއް ދުރުގަ އެވެ.


Bandhugai huri meehaku Gadhdhoo raees akah\nގައްދޫ ކައުންސިލްގެ ރައީސްކަމަށް ހޮވިވަޑައިގެންފައިވާ މުހައްމަދު އަހުމަދު\nގދ. ގައްދޫ ކައުންސިލްގެ ރައީސް ކަމަށް މާފުށީ ޖަލުގައި ބަންދުކޮށްފައި ހުރި މީހަކު ހޮވިއްޖެ އެވެ.\nޕީޕީއެމްގެ ފަރާތުން ގައްދޫ ކައުންސިލްގެ ރައީސް ކަމަށް ކުރިމަތިލި މުހައްމަދު އަހްމަދު ހައްޔަރުކޮށްފައިވަނީ ކުޑަކުއްޖަކަށް ޖިންސީ ގޯނާ ކުރި މައްސަލައެއްގަ އެވެ. އޭނާ އަކީ މީގެ ކުރިން ވެސް އެފަދަ މައްސަލައެއްގައި ހައްޔަރުކޮށްފައިވާ މީހެކެވެ.\nމިއަދު ބޭއްވި ނޫސްވެރިންގެ ބައްދަލުވުމެެއްގައި ޕީޕީއެމް / ޕީއެންސީ ހިންގުމާ ވަގުތީ ގޮތުން ހަވާލުވެވަޑައިގެން ހުންނެވި އަބްދުއްރަހީމް އަބްދުﷲ ވިދާޅުވީ ގައްދޫ ކައުންސިލްގެ ރައީސްއާ ގުޅޭ މައްސަލައެއް ފުލުހުން ތަހުގީގު ކުރަމުންދާ ކަން އެނގިފައިވާ ކަމަށެވެ.\nމުހައްމަދު އަހްމަދުގެ މައްސަލަ ފެންމަތިވެފައިވަނީ ޕީޕީއެމްގެ ޓިކެޓްގައި ވާދަކޮށް ކެމްޕޭނުވެސް ކުރަމުން ދަނިކޮށްކަން ފާހަގަކުރައްވައި އަދުރޭ ވިދާޅުވީ އެއީ ބަޔަކު ރާވައިގެން ކުރި ކަމެއް ކަމަށްވެސް ބެލެވިދާނެ ކަމަށެވެ.\n"އެބޭފުޅާ ހައްޔަރުކޮށްފައި ވަނީ ތުހުމަތެއްގައި. އެމައްސަލަ ތަހުގީގު ކުރަމުން އަންނަނީ. އެއީ ގައްދޫ ކައުންސިލް ރައީސްގެ ގޮނޑި އެބޭފުޅާ ކާމިޔާބުކޮށްފާނެތީ ބަޔަކު ރާވައިގެން ކުރި ކަމެއް ކަމަށް މައުލޫމާތު ލިބެނީ. އެޔަށް ބާރުލިބޭ ކަމަކީ ގައްދޫ ރައްޔިތުން އެވަނީ އެބޭފުޅާ އިންތިހާބު ކޮށްފަ." އަދުރޭ ވިދާޅުވި އެވެ.\nއަދުރޭ އިތުރަށް ވިދާޅުވީ މުހައްމަދު އަހްމަދުގެ މައްޗަށް ކުށް ސާބިތު ވެއްޖެ ނަމަ ޕާޓީގެ އުސޫލުތަކާ އެއްގޮތަށް ފިޔަވަޅު އަޅާނެ ކަމަށެވެ.\nޕީޕީއެމް ގައްދޫ އަބްދުއްރަހީމް އަބްދުﷲ + ލޯކަލް ކައުންސިލްތަކުގެ އިންތިހާބު ޕޮލިޓިކްސް\n"ޖަލު ގުރުބާނީގެ އަގު ވޯޓް ފޮށިން ދެއްވާ"


Senehiya ga flu clinic eh hulhuvaifi – Iru\nސެނެހިޔާގައި ފްލޫ ކްލިނިކެއް ހުޅުވައިފި\nކޮރޯނާވައިރަހާ ގުޅިގެން މާލޭގައި ހުންނަ ސެނެހިޔާ މިލިޓަރީ ހޮސްޕިޓަލުގައި ފްލޫ ކްލިނިކެއް ހުޅުވައިފި އެވެ.\nއެމްއެންޑީއެފްއިން ބުނީ މި ކްލިނިކްގައި ބަލިމީހުން ބެލުމަށް ހަމަޖެހިފައިވަނީ ކޮންމެ ދުވަހެއްގެ ހެނދުނު 9:00 އިން ފެށިގެން ރޭގަނޑު 22:00 އާއި ހަމައަށް ކަމަށެވެ. މިއީ އާންމުންނަށް ހުޅުވާލައިގެން ހިންގާ ކްލިނިކެއް ކަމަށް އެމްއެންޑީއެފްއިން ބުނެއެވެ.\nސެނެހިޔާ މިލިޓަރީ ހޮސްޕިޓަލުގައި ފްލޫ ކްލިނިކެއް ހުޅުވިއިރު، މާލޭގައި މިއަދު ވަނީ ޓްރެވެލް ކްލިނިކެއްވެސް ހުޅުވާފައެވެ. ސިނަމާލެ ފުރަގަހުގައި އޮންނަ ހުސް ބިމުގައި ހުޅުވި މި ކްލިނިކުން 24 ގަޑިއިރު ހިދުމަތް ދޭނެއެވެ.\nރާއްޖެއިން މިހާތަނަށް ކޮރޯނާވައިރަހަށް ވަނީ ހަ މީހަކު ޕޮޒިޓިވްވެފައެވެ. މި ބައްޔަށް ޕޮޒިޓިވްވި ހަ މީހުންނަކީ ކުރެއްދޫ ރިސޯޓުގެ ހަތަރު މީހަކާއި، ބަތަލާ އައިލޭންޑް ރިސޯޓުގައި ތިބި ދެ ފަތުރުވެރިންނެވެ.\nއަދި މިހާރު ވަނީ ފަސް ރިސޯޓަކަށް އަރައި ފޭބުން މިހާރު ވަނީ މަނާކޮށްފައެވެ. އެއީ ވަންޑް އެންޑް އޮންލީ ރީތިރަށް ރިސޯޓާއި، ކުރެއްދޫ އައިލެންޑް ރިސޯޓް (ޅ. އަތޮޅު)، ސޭންޑީޒް ބަތަލާ އައިލެންޑް (އއ. އަތޮޅު)، ވިލަމެންދޫ އައިލެންޑް ރިސޯޓް (އދ. އަތޮޅު) އަދި ކުރަމަތި މޯލްޑިވްސް (އއ. އަތޮޅު) އެވެ.


އެޗްއެސްސީ އިމްތިހާނު ބާއްވާ ތާރީޚަށް ބަދަލެއް! - DhiDaily\nއެޗްއެސްސީ އިމްތިހާނު ބާއްވާ ތާރީޚަށް ބަދަލެއް!\nއެޗްއެސްސީ އިމްތިހާނު ބާއްވާ ތާރީޚަށް އެޑިއުކޭޝަން މިނިސްޓްރީން ބަދަލު ގެނެސްފިއެވެ.\nއެ ބަދަލު ގެނެވިފައިވަނީ އެޑިއުކޭޝަން މިނިސްޓްރީ އާއި ޑިޕާޓްމަންޓް އޮފް ޕަބްލިކް އެގްޒޭމިނޭޝަންސް އާއި މަޝްވަރާ ކުރުމެއް ނެތި ކަމަށާއި އަދި އެތާރީހު ބަދަލުކުރަން އެޑެކްސެލްއާ އެކު ކުރެވުނު މަޝްވަރާތަކުން އަލިމަގެއް ފެނިފައިނުވާ ކަމަށެވެ.\nމި ބަދަލު ގެނެވިފައިވަނީ އެޑިއުކޭޝަން މިނިސްޓްރީއާއި، ޑިޕާޓްމަންޓް އޮފް ޕަބްލިކް އެގްޒަމިނޭޝަންސްއާއި މަޝްވަރާކުރުމެއް ނެތި ކަމަށާއި، އެ ތާރީޚު ބަދަލުކުރެވޭތޯ އެޑެކްސެލްއާއެކު ކުރެވުނު މަޝްވަރާތަކުން އަލިމަގެއް ނުފެންނަކަމަށް ވެސް އެޑިއުކޭޝަން މިނިސްޓްރީގެ ބަޔާނުގައި ބުނެފައިވެއެވެ.\nއެހެންކަމުން އެޗްއެސްސީ އިމްތިހާނު ދެން ބާއްވާނީ އޭލެވެލް އަދި އޭއެސްލެވެލް އިމްތިހާނު ނިމުމަށްފަހު، އެއްމަސްފަހުން، ޖޫންމަހުގެ 13 އިން ފެށިގެން އެ މަހުގެ 17 އިގެ ނިޔަލަށްކަމަށް ވެސް އެޑިއުކޭޝަން މިނިސްޓްރީން ބުނެފައިވެއެވެ.


Ras Online - އެހެން ގައުމުތަކުގައި އެކަން ކުރާގޮތަކަށް ކުރެވޭކަށް ނެތެވެ.\nއެހެން ގައުމުތަކުގައި އެކަން ކުރާގޮތަކަށް ކުރެވޭކަށް ނެތެވެ.\nއަހުމަދު މަސްނޫމް 12 ޖޫން 2022 - 11:36\nމިދުވަސްވަރު ދުނިޔޭގެ އެކި ކަންކޮޅުތަކުން އިވެނީ އިންޑިއާއާ ދެކޮޅަށް ބާއްވަމުން އަންނަ މުޒާހަރާތަކުގެ ވާހަކައާއި ހަބަރުތަކެވެ. އަޅުގަނޑުމެންގެ މާތް ނަބިއްޔާއަށް އިންޑިޔާގެ ހަރުކަށި ބީޖޭޕީގެ ހައްދުފަހަނައަޅާފައިވާ ބަޔަކު ފުރައްސާރަ ކުރި ކުރުމާއި ދެކޮޅަށް އިސްލާމީ ގައުމުތަކުގެ އިތުރުން، ޔޫރަޕާއި އެމެރިކާގައިވެސް ދަނީ އެއްވުންތައް ބާއްވައި، އިންޑިއާއާ ދެކޮޅަށް އަޑު އުފުލަމުންނެވެ.\nއިންޑިއާ ދެކޮޅަށް ދުނިޔޭގެ އެކި ކަންކޮޅުތަކުގައި ބާއްވާ އެއްވުންތަކުން އެންމެ ބޮޑަށް ފާހަގަވެގެންދާ ކަމަކީ، އިންޑިއާ ނޫނީ، އެއްވުންތައް ބާއްވާ ގައުމުތަކުން އެފަދަ އެއްވުންތަކަށް އެއްވެސް ވަރަކަށް ހުރަސް ނާޅާކަމެވެ. އިންޑިއާގައި ރަސޫލާގެ ދިފާއުގައި ނިކުތް މީހުން ތަޅާ ސުންނާފަތިކޮށް މެރިޔަސް، އެހެން ގައުމުތަކުގައި އެއްވުންތަކަށް ވަނީ ވަރަށް ބޮޑަށް ޖާގަ ދީފައެވެ. ރަސޫލާއަށް ފުރައްސާރަކުރުމާއި ދެކޮޅަށް ބޭއްވި އެއްވުންތަކުގެ އިތުރުން، އިންޑިއާއިން ހިންގާ އެހެނިހެން ޖަރީމާތަކާއި ދެކޮޅަށް ބާއްވާ އެއްވުންތަކަށްވެސް ޔޫރަޕްގެ އެންމެ ތަހުޒީބުވެފައިވާ ގައުމުތަކުން ވެސް ފުރުސަތުދެއެވެ.\nޔޫރަޕްގައި ބާއްވާ އެއްވުންތަކާއި އެހެން ގައުމުތަކުގައި ބާއްވާ އެއްވުންތަކުގައި ގައުމުތަކުގެ އެމްބަސީ ނުވަތަ ހައިކޮމިޝަން ދޮށަށް އެއްވެ އަޑު އުފުލުމުގެ ހައްގުވެސް އެ ގައުމުތަކުން އޮންނަނީ ދީފައެވެ. އެއީ ބައިނަލްއަގުވާމީ މުއާހަދާތަކުން މަނާ ކުރާ ކަމެއް ނޫނެވެ. ސުލްހަވެރިކަމާއެކު ހިޔާލު ފާޅުކުރުމުގެ ހައްގަކީ އެންމެ އަސާސީ ހައްގުތަކުގެ ތެރޭގައި ހިމެނޭ ކަންކަމެވެ.\nބޭރު ގައުމުތަކުގައި އެމްބަސީ ނުވަތަ ހައިކޮމިޝަން ދޮށަށް އެއްވެ އުޅުމުގެ މިނިވަންކަން ދީފައި އޮތްނަމަވެސް ރާއްޖޭގައި އެކަން ކުރުމަކީ މިހާރު މުޅިން މަނާ ކަމެކެވެ. ކުށެކެވެ. ސަލާމަތީ ބާރުތަކުން ހުރަސް އަޅައި ހުްްޓުވާ ކަމެކެވެ. ނަމަވެސް ކުރީގައި ރާއްޖޭގައި ވެސް އެކަން ކުރެވެއެވެ. ކޮށްފައިވާތަން ފެނިފައި ވެސް އެބަހުއްޓެވެ. މާދުރުނޫން މާޒީއަށް ބަލާއިރު ރާއްޖޭގެ އެކި ސިޔާސީ ފަރާތްތަކުން އެކި ކަންކަން ބައިނަލްއަޤްވާމީ ފާރާތްތަކާއި އެކި ގައުމުތަކުގެ ސަމާލު ކަމަށް ގެނައުމަށް ރާއްޖޭގައި ހުންނަ އެމްބަސީ ތަކާއި އދ. ގެ އޮފީސް ދޮށުގައި ވެސް އަޑު އުފުލައި ޝުޢޫރު ފައުޅުކޮށްފައި އެބަހުއްޓެވެ. އަދި ރާއްޖޭގައި ދިރިއުޅޭ ބޭރު ގައުމުތަކުގެ ރައްޔިތުން ވެސް އެމީހުން ނިސްބަތްވާ އެމްބަސީ ދޮށަށް އެއްވެ ޝުއޫރު ފަޅުކޮށްފައި އެބަހުއްޓެވެ. އެފަދަ ހާލަތްތަކުގައި ސަލާމަތީބާރުތަކުން ކުރާ ކަމަކީ އެތަންތަނުގައި ހަމަނުޖެހުމެއް ހިނގައިތޯ ބެލުމާއި ގާނޫނާއި ގަވާޢިދާ އެއްގޮތަށް އަމަލު ކުރޭތޯ ބެލުމެވެ.\nނަމަވެސް މިހާރު ރާއްޖޭގައި އެކަން ނުކުރެވޭ ސަބަބެއް ކަމަށް ވަނީ ވިއެނާ ކޮންވެންޝަނެވެ. ނަމަވެސް ވިއެނާ ކޮންވެންޝަނަކީ ކޮންމެ ގައުމަކަށް ވަކިން ހަދާފައިވާ މުއާހަދާއެއް ނޫނެވެ. އެނގި ޔަގީންވާ ކަމަކީ ހުރިހާ ގައުމަކުންވެސް އަމަލުކުރަނީ އެއް ވިއެނާ ކޮންވެންޝަނަކަށް ކަމެވެ.\nމިއަދު ވަކި ގައުމެއްގެ ދިފާއުގައި އެންމެ ބާރަށް އަޑުއުފުއްލަވާ އެއްބޭފުޅަކީ ދިވެހީންނަށް މުޒާހަރާކޮށް އަޑުއުފުލާން ދަސްކޮށްދެއްވި އަދި އެކަން ކުރާން ވަކި ތަނެއް އަދި ވަކި ވަގުތެއް ނޯންނާނެކަން ވިދާޅުވެ ދެއްވައި ދަސްކޮށްދެއްވި މިހާރު ސަރުކާރު ހިންގާ މައިޕާޓީ، އެމްޑީޕީގެ ރައީސް އަދި ރައްހިތުންގެ މަޖިލީހުގެ ރައީސް މުހައްމަދު ނަޝީދެވެ. ނަމަވެސް މިއަދު އެންމެ ގިނަ ބާރުތައް އަތްޕުޅަށް ލިބިވަޑައިގެންނެވުމުން އެމަނިކުފާނަށް ވެސް މިހާރު އެގޮތް ކަމަކު ނުދެއެވެ. އެކަމަކު އެއީ ވަކި ގައުމަކާ ޖެހުނީމައެވެ. .\nމިހުރިހާ ކަމެއް މިހެން ހިނގާއިރު، މިއީ ގާނޫނުއާސާސީއާ ހިލާފަށް ކުރާ ކަންތައްތަކެއް ކަމަށް ބުނާ ބުނުމަށް ބާރު ލިބޭނީ ރާއްޖޭގެ އެންމެ މަތީ ކޯޓުން މިކަމާއި މެދު ގޮތެއް ނިންމޭ ހިސާބުންނެވެ. ހައި ކޯޓުން މިކަމާއި ގުޅޭގޮތުން ނިންމި ނިންމުންތައް ހުރީ އަސާސީ ހައްގުތަކުގެ ދިފާއުގައެވެ. އެއީ ރައީސް ޔާމީންގެ ގެކޮޅުގައި ދެމި ބެނާ ފުލުހުން ނެގި މައްސަލައިގައި ނިންމެވި ނިންމެވުމެވެ. އެ ނިންމުން ދައުލަތުން ސުޕްރީމްކޯޓުގައި އިސްތިއުނާފް ކޮށްފައެއް ނުވެއެވެ. އެ މައްސަލަ އިސްތިއުނާފް ކުރިނަމަ ނިކުންނާނެ ނަތީޖާ ވެގެންދާނީ ވަރަށް ބޮޑު ނިންމުމަކަށްކަން ޔަގީނެވެ. ދައުލަތުން ސުޕްރީމްކޯޓުގައި އެމައްސަލަ އިސްތިއުނާފް ނުކުރީ އެ ސަބަބަށްޓަކައިކަމަށްވެސް ވެދާނެއެވެ.\nމިހުރިހާ ވާހަކައެއް ދެއްކިޔަސް އަދި ކޮންމެ ބޭފުޅަކު ކޮންމެ އެއްޗެކޭ ވިދާޅުވިޔަސް ރާއްޖޭގައި މުޒާހަރާކޮށް އަޑުއުފުލާން އެއްވެއުޅުމުގެ ގާނޫނު އަދި އޮތީ ހަމަ ރައީސް ޔާމީންގެ ވެރިކަމުގައި ބަނދެލި ގޮތަށް އެއްވެސް ބަދަލެއް ނުގެނައިހެވެ. އެއެއް އަދި ނުމޮހައެވެ. މޮހާން އުޅޭހެނެއްވެސް ހިއެއް ނުވެއެވެ. ކުރިން ހުއްދަ ހޯދުމެއް ނެތި އެއްވެ އުޅެ ޚިޔާލުފާޅު ކުރެވޭނެ ކަމަށް ގާނޫނު އަސާސީގައި ރީއްޗަށް ލިޔެފައި އޮތަސް އެމަގު ގާނޫނަކުން އޮތީ ބަންދުކޮށްފައެވެ. މިއަދު އެކަން ކުރެވޭނީ ވެސް ވަޒީރު އިމްރާން ހުއްދަ ދެއްވީމައެވެ. އެ ހުއްދަވެސް ދޭނީ އާންމުންނަށް އަޑު ނީވޭ ގޮތަށް މާދުރުގައި އޮންނަ ވަކި ތަނެއްގައި ތިބެގެން އެކަން ކޮށްލާ ގޮތަށެވެ. އެއީ އެބުނާ ގާނޫނުގައި އޮންނަ ގޮތެވެ. އެހެންވީމާ އިމްރާންގެ ހުއްދަނެތީމާ މިއަދު ގާނޫނުގައި އެބުނާ ތަން ނޫން އެހެންތާކަށް އެއްވެވެން ނެތީމާ އެހެން ގައުމު ތަކުގައި ކަންކުރާ ގޮތާއި ރާއްޖެެއާއި އަޅާކިއެން ނެތަތީވެ މިހާހިސާބުން މިވާހަކަ ހުއްޓާލުން ނޫން ގޮތެއް އަދި ނެތެވެ.


David Beckham Maabodah Ves Reethi - Vaguthu\nޑޭވިޑް ބެކަމް މާބޮޑަށް ވެސް ރީތިވެއްޖެ\nއިނގިރޭސިވިލާތުގެ ކުރީގެ ފުޓްބޯޅަ ކެޕްޓަން ޑޭވިޑް ބެކަމްގެ ވާހަކަ އަނެއްކާވެސް މާގިނައިން ދެކެވޭ ދުވަސްކޮޅެކެވެ. އިނގިރޭސިވިލާތުގެ ފުޓްބޯޅަ ޓީމުން ޔޫރޯގައި ދައްކަމުން އަންނަ މޮޅު ކުޅުމާއިއެކު ބެކަމްގެ "ޒުވާންކަމާއި ރީތިކަމުގެ ވާހަކަ" ދުނިޔޭގެ ނަން ހިނގާ ގިނަ މީޑިއާތަކުން އަންނަނީ ދައްކަމުންނެވެ.\nނަމަވެސް މިއަދު ބެކަމްގެ ވާހަކަ މީޑިއާގެ ސަމާލުކަމަށް އައީ ފުޓްބޯޅަ މެޗަކާއި ގުޅިގެންނެއް ނޫނެވެ. ވިމްބަލްޑަން ޓެނިސް މެޗެއް ބަލާލަން ބެކަމް ދިޔައިރު އޭނާ ފެނުނީ މާބޮޑަށް ވެސް "ޒުވާންވެފައި" ހުރި މަންޒަރެވެ.\nކްރީމް ކުލައިގެ ސޫޓެއްގައި ނޭވީ އަދި އަލި ނޫކުލައެއްގެ ޓައީއެއްގައި ތުނބުޅި ވެސް ކޮށާލާފައި ހުރިއިރު އޭނާ އަކީ އުމުރުން 46 އަހަރުގެ މީހެއްހެން ހިއެއް ވެސް ނުވެއެވެ. ހަތަރު ކުދިންގެ ބައްޕައެއް ކަމަށްވާ ބެކަމް ކައިވެނި ކުރީ 1999 ވަނަ އަހަރުއެވެ. އޭނާ އާއި ވިކްޓޯރިއާ އަށް ހަތަރު ދަރިން ލިބިފައި ވާއިރު އެންމެ ދޮށީ ދަރިފުޅު ބްރޫކްލިން އަށް 22 އަހަރެވެ. ރޯމިއޯ އަށް 18 އަހަރެވެ. ކްރޫޒް އަށް 16 އަހަރު ހާޕާ އަށް ނުވަ އަހަރެވެ.\nމެންޗެސްޓާ ޔުނައިޓެޑާއި، ރެއާލްމެޑްރިޑް އަދި އޭސީ މިލާން ފަދަ މަޝްހޫރު ކްލަބްތަކަކަށް ފުޓްބޯޅަ ކުޅެފައިވާ ބެކަމްގެ ފުޓްބޯޅަ ކެރިއަރު ނިމިގެން ދިޔަ ނަމަވެސް އޭނާގެ ވާހަކައެއް ނުނިމެއެވެ. އެންމެ ބޮޑަށް އަދިވެސް ދެކެވޭ އެއް ވާހަކައަކީ އޭނާގެ ރީތި ހަށިގަނޑުގެ ވާހަކައެވެ.\nބެކަމް ރާއްޖެ އައިސް ހުރި ފަހަރެއް: މަރުވެފައި އޮތް މީހެއްގެ ހަށިގަނޑު ކަނޑުމަތިން!\nޑޭވިޑް ބެކަމް މާމުއި ވިއްކަނީ\nޖުލައި 10, 2021 08:09\n46 އަހަރުން ކާކު ތަ މުސްކުޅި ވަނީ އަމުދުން ރީތި ސިފައަކާ ޗާލު އިސްތަށި ގަނޑެއް އިނިއްޔާ! އހަރެމެން ވެސް މިތިބީ 46 އަހަރުވެފަ އެކަމަކު މީހުން ހީކުރަނީ 34 އަހަރު ކަމަށް، ބައެއް މީހުން ހީކުރޭ 29 އހަރު ކަމަށް ވެސް! ބެކަމް ހާރީތި ނުވިޔަސް!


Misrun Gazage Haalugai Jehifaiva Rayyithunge Athun Risvathuge gothugai Faisaa Athulanee | ungoofaaru.com\nބަނޑޭރިގަނޑު/ޚަބަރު/ދުނިޔެ/މިސްރުން ގައްޒާގެ ހާލުގައި ޖެހިފައިވާ ރައްޔިތުންގެ އަތުން ރިސްވަތުގެ ގޮތުގައި ފައިސާ އަތުލަނީ\n0 164 1 މިނެޓުން ކިޔާލެވޭ\nއިޒްރޭލުން 2014 ވަނަ އަހަރު ގައްޒާއަށް ދިން ހަމަލާތަކުގައި ގައްޒާ އެއްކޮން ސުންނާފަތި ވެފާ – ފޮޓޯ: ހަފިންގްޓަން ޕޯސްޓް\nޒަޔަނިސްޓް އިޒްރޭލުން އަޅާފައިވާ ދަތިކުރުމުގެ ފިޔަވަޅުތަކުގެ ސަބަބުން ދުނިޔެމަތީގެ އެންމެ ބޮޑު ‘އޯޕެން އެއާ’ ޖަލަށް ވެފައިވާ ގައްޒާގެ ރައްޔިތުން އެހީއަށް އެދި ދާނެ އެހެންތަނެއް ނެތެވެ. ވަށައިގެން ވަކި ހިއްޕާލާފައިވާ އިޒްރޭލުގެ އަނިޔާއިން ސަލާމަތް ވުމަށް ރަފާ ބޯޑަރު ހުރަސްކޮށް މިސްރަށް ދިއުން ނުނީ މޭޑިޓެރޭނިއަން ކަނޑުގައި ޣަރަގުވުން ނޫންގޮތެއް ހަމަ ނެތީއެވެ. ނަމަވެސް މިސްރުގެ ސަރުކާރުން ފަލަސްތީނުގެ ރައްޔިތުން އެގައުމަށް އެރުމަށް އެތަކެއް ދަތިތަކެއް ވަނީ ކުރިމަތިކޮށްފައެވެ.\nއަލްޖަޒީރާއިން ރިޕޯޓުކޮށްފައިވާ ގޮތުގައި ފަލަސްތީނުގެ ގައްޒާގައި ބަންދުވެފައި ތިބި ހާލުގަ ޖެހިފައިވާ ރައްޔިތުން ސިއްހީ ފަރުވާއާއި އެހެނިހެން އިންސާނީ ވަސީލަތްތައް ހޯދުމަށް ރަފާ ބޯޑަރު ހުރަސްކޮށް މިސްރަށް ވަނުމުގެ ހުއްދައިގެ ބަދަލުގައި އެމީހުންގެ އަތުން މިސްރުގެ އޮފިސަލުން 10،000 ޑޮލަރާ ގާތްކުރާ އަދަދަކަށް ރިސްވަތު ނަގަމުން ދެއެވެ.\nއަލްޖަޒީރާއިން ރިޕޯޓުކޮށްފައި ވާގޮތުގައި ނަން ހާމަ ނުކުރުމަށް ސަރުތުކޮށް މިސްރުގެ ރަފާ ބޯޑަރު ހުރަސްކުރި ފަލަސްތީނުގެ ދެމީހަކު އެނޫހަށް މައުލޫމާތު ދީފައިވާ ގޮތުގައި މިސްރުގެ އޮފިސަލުން އެ2މީހުން މިސްރަށް ވަނުމުގެ ހުއްދަ ދީފައި ވަނީ ބަދަލުގައި 3000 ޑޮލަރު ދިނިމުންނެވެ. އެ ދެމީހުން މައުލޫމާތު ދީފައިވާ ގޮތުގައި ބައެއް ފަހަރަށް މިސްރުގެ އޮފިސަލުން މިސްރަށް ވަންނަން އެދޭ ފަލަސްތީނުގެ ރައްޔިތުން ބުލެކްލިސްޓްކޮށް، ބުލެކްލިސްޓުން އެމީހުން ނެގުމުގެ ފީ ކަމަށް ބުނެ 10000 ޑޮލަރުވެސް އަތުލަމުންދެއެވެ. އެ ދެމީހުންނާއެކު އަލްޖަޒީރާއިން ނަގާފައިވާ2ގަޑި އިރުގެ އިންޓަވިއުގެ ތެރޭގައި މިސްރަށް ވަދެވޭނެ ގޮތެއް ހޯދުމަށް ފަލަސްތީނުގެ އެކި މީހުންގެ ފަރާތުން6ވަރަކަށް ފޯންކޯލް އައިސްފާ ވާކަމަށް އަލްޖަޒީރާއިން ބުނެފައިވެއެވެ. މިއިން އަންގާދެނީ ފަލަސްތީނުގެ ރައްޔިތުން ކިތަންމެ ބޮޑު އަގެއް ދައްކައިގެން ވެސް އަމާން ކަމުގެ އައްސޭރިއަކަށް ދާން ބޭނުންވާ މިންވަރެވެ. ކިތަންމެ ބޮޑު އަގެއްގައި ނަމަވެސް ގައްޒާގައި ޒައަނިސްޓު އިޒްރޭލުން ނިގުޅައިގައިންފާވާ ދިރި ހުރުމުގެ ހައްގު ފަލަސްތީނުގެ ރައްޔިތުން ހޯދަން ބޭނުންވާ މިންވަރެވެ. ނަމަވެސް އެމީހުންނަށް ދިމާވެފާވާ މަޖުބޫރު ހާލަތުގެ ނާޖާއިޒް ފައިދާ މިސްރުގެ ބައެއް އޮފިސަލުން އެއްވެސް ރަހުމެއް ނެތި އެދަނީ ނުހައްގުން ނަގަމުންނެވެ. އަނިޔާގެ މައްޗަށް އަނިޔާއެވެ.\nގައްޒާގެ އިންފްރާ ސްޓްރަކުޓަރ އާއީ، އަސާސީ ހިދުމަތްދޭ ނިޒާމްތަކާއި، ދަތުރު ފަތުރުގެ ނިޒާމާއި ސިއްހީ އަދި އިންސާނީ ހިދުމަތްތައް ވަނީ އިންސާނުން ދިރިއުޅެން ހެޔޮވާ ވަރަށް ވުރެ ދައްފެންވަރަށް ވެއްޓިފައެވެ. 2013 ވަނަ އަހަރު މިސްރަށް ގެނައި އަސްކަރީ ބަޤާވާތަށް ފަހު އެގައުމުގެ ވެރިކަމުގައި މިހާރު ހުރި ޖެނެރަސް އަބްދުލް ފައްތާހު އަލް ސީސީ ވަނީ މިސްރުގެ ރަފާ ބޯޑަރު ފަލަސްތީނުގެ ރައްޔިތުންނަށް އެއްކޮން ކަހަލަ ގޮތަކަށް ބަންދުކޮށްފައެވެ.\nމިސްރުގެ ރައީސް އަލް ސީސީ ތުހުމަތު ކުރާގޮތުގައި ގައްޒާގައި ވެރިކަން ކުރަމުންދާ ހަމާސް ޖަމާއަތާ މިސްރުގެ އިޙުވާނުސް މުސްލިމީން ޖަމާއަތާ ގުޅުމެއް އޮވެއެވެ. އަދި ހަމާސްއިން މިސްރަށް ހަމަލާ ދިނުމުގައި ބައިވެރިވެފައި ވެއެވެ. ނަމަވެސް ހަމާސްއިން މި ތުހުމަތުތައް ދޮގު ކުރެއެވެ. މިސްރުން ކަނޑައަޅާފައިވާ ގޮތުގައި ހަމާސް އަކީ ޓެރަރިސްޓް ޖަމާއަތެކެވެ. މިސްރުން ރަފާ ބޯޑަރު ބަންދުކޮށްފައި ވަނީ ހަމާސްގެ ކިބައިން ސަލާމަތް ވުމަށް ކަމަށް ބުނެއެވެ.\nއަދިވެސް އަލްޖަޒީރާގައި ބުނެފައި ވާގޮތުގައި 2013 ވަނަ ފުރަތަމަ ކޮޅު އޭރުގެ ރައީސް މުހައްމަދު އަލް މުރުސީގެ ވެރިކަމުގައި އެކި އެހީ ހޯދުމަށް ގައްޒާއިން މަހަކު އެވްރެޖުކޮށް 40816 މީހުން ރަފާ ބޯޑަރު ހުރަސްކޮށް މިސްރަށް ދެއެވެ. ނަމަވެސް މިސްރަށް ގެނައި އަސްކަރީ އިންގިލާބަށް ފަހު ޖެނެރަލް އަލް ސީސީގެ ވެރިކަމުގައި މިސްރަށް ވަދެވިފައި ވަނީ މިއަހަރު އެކަނިވެސް އެންމެ 1896 މީހުންނަށެވެ.\nމިހާތަނަށް މީޑިއާއަށް ތިލަވެފައިވާ ކޭސްތަކުން އިނގޭ ގޮތުގައި 30،000 ވުރެ ގިނަ ފަލަސްތީނު ރައްޔިތުން ކުއްލި ސިއްހީ ފަރުވާއަށް ފަލަސްތީނުން ބޭރަށް ދިއުމަށް ސަލާން ޖަހަން ޖެހިފާވެއެވެ.\nމިސްރު ފަލަސްތީން ގައްޒާ\nމިނިވަން ޗެންޕިއަންޝިޕް ރ.އަތޮޅު މުބާރާތުގެ ފައިނަލްގައި އުނގޫފާރު އެފްސީ އަދި އިންނަމާދޫ އެފްސީ\nއުނގޫފާރުގެ މުއައްސަސާތައް އޮތީ އުނގޫފާރު އެފްސީ އާއެކު


SunOnline: Kanye ge vaahaka thakaa eku ves Kim varivaan beynumeh noon\nއަހުމަދު ޖައިޝަން 30 Jul 2020, 12:00\nކިމް ކާޑޭޝިއަން އާއި ކާންޔޭ ވެސްޓް ---\nމަޝްހޫރު ރެޕް ލަވަކިޔުންތެރިޔާ ކާންޔޭ ވެސްޓް އޭނާގެ ކައިވެންޏާ ގުޅޭގޮތުން ތަފާތު ވާހަކަތަކެއް ދެއްކި ނަމަވެސް އޭނާގެ އަންހެނުން އަދި ރިއޭލިޓީ ތަރި ކިމް ކާޑޭޝަން ވެސްޓް ބޭނުންވަނީ ކައިވެނި ދަމަހައްޓަން އިތުރަށް މަސައްކަތްކުރަން ކަމަށް އޭނާ ބުނެފިއެވެ.\nކާންޔޭ ދާދި ފަހުން ސޯޝަލް މީޑިއާގައި ވަނީ އޭނާ ކިމްއާ ވަރިވާން ބޭނުންވާ ކަމަށް ބުނެފައެވެ. އަދި ފާއިތުވި ދެ އަހަރުން ފެށިގެން ވަރިވާން އުޅުނު ކަމަށްވެސް ކާންޔޭ ވަނީ ބުނެފައެވެ.\nނަމަވެސް އެއާއެކު ކިމް ހާމަކޮށްފައިވަނީ ކާންޔޭގެ ކިބައިގައި ބައިޕޯލާ ޑިސްއޯޑާ ހުންނަ ކަމަށެވެ. ކާންޔޭ ވަނީ މީގެކުރީންވެސް އެވާހަކަ ހާމަކޮށްފައެވެ. ނަމަވެސް އެ ބައްޔާ ގުޅިގެން އެހާ ބޮޑަށް އަސަރު ކުރަމުންދާ ކަމަށް މީގެކުރީން އެނގިފައެއް ނުވެއެވެ.\nކިމް ދާދި ފަހުން ބުނެފައިވަނީ ދެމީހުން އެކުގައި އުޅެން ފެށިފަހުން ކާންޔޭގެ ބައިޕޯލާ އެހާބޮޑަށް ގޯސްވި މިއީ ފުރަތަމަ ފަހަރު ކަމަށެވެ. އަދި އެކަމަށް އޭނާ އަންނަނީ އެހީ ހޯދަމުން ކަމަށްވެސް ކިމް ވަނީ ބުނެފައެވެ.\nކައިވެނި ދެމެހެއްޓުމަށްޓަކައި އިތުރަށް މަސައްކަތް ކުރުމަށް ކިމް ވަނީ އޭނާގެ ފިރިމީހާ ގާތަށް ވަޔޯމިންގް އަށް ގޮސްފައެވެ.\nކިމްގެ މާކެޓިން ޓީމުން ނެރުނު ނޫސްބަޔާނެއްގައި ބުނެފައިވަނީ އެ ކައިވެނި ނުރޫޅި، ދެމެހެއްޓުމަށްޓަކައި އިތުރަށް މަސައްކަތް ކުރަން އޭނާ ބޭނުންވާ ކަމަށެވެ. އެހެން ނޫން ނަމަ ކިމް އޭނާގެ ފިރިމީހާ ގާތަށް ނުދާނެ ކަމަށެވެ.\nއެ ބަޔާނުގައި އިތުރަށް ބުނެފައިވަނީ ކިމް އާ ގުޅޭގޮތުން ކާންޔޭ ދެއްކި ވާހަކަތަކުން އޭނާއަށް ވަރަށް އަސަރުކޮށްފައިވާ ކަމަށެވެ.\n"ޝިޓްސް ކްރީކް" އާއި "ވޮޗްމެން" އަށް ތާރީހީ ކާމިޔާބެއް


Ingireysin EU vakivaan vote dhevunu moya heevefai?\nއިނގިރޭސިން އީޔޫން ވަކިވާން ވޯޓު ދެވުނު މޮޔަ ހީވެފައި؟\nއިނގިރޭސި ވިލާތް އީޔޫއިން ވަކިވުމަށް ކުރި ކެމްޕޭންގެ ތެރެއިން --- ފޮޓޯ: އޭއެފްޕީ\nމީގެ ތިން އަހަރު ކުރިން، ޔޫރަޕިއަން ޔޫނިއަން (އީޔޫ) ގެ މެމްބަރުކަމުން ވަކިވާން އިނގިރޭސި ވިލާތުގެ ރައްޔިތުން ނުކުމެ ވޯޓު ދިނެވެ. ނަމަވެސް، މާޗް 29 ވަނަ ދުވަހު ރަސްމީކޮށް އީޔޫން ވަކިވާ ތާރީހު ވަނީ ފަސްކޮށްފަ އެވެ. އީޔޫން ވަކިވާން ސަރުކާރުން ހުށަހެޅި އެއްބަސްވުމަށް ގޮތެއް ނުނިމި ދިގުލައިގެން ދިޔުމުގެ ސަބަބުން، އިޔޫން ވަކިވާން ވޯޓު ދިން ރައްޔިތުން މިހާރު ދެކެނީ ކިހިނެއް ހެއްޔެވެ؟\nމަޝްވަރާތައް ކުރިއަށް ގެންދިޔަ ގޮތާއިމެދު ހިތްހަމަނުޖެހުން!\nއީޔޫން ވަކިވުމަށް ބޮޑުވަޒީރު ތެރޭސާ މޭ ހުށަހަޅުއްވާފައިވާ އެއްބަސްވުން ޔޫކޭ ޕާލިމަންޓުގައި ދެފަހަރަށް ފެއިލްވެފައި ވީނަމަވެސް، އެ އެއްބަސްވުމަކީ ގައުމަށް އެންމެ ފައިދާބޮޑު އެއްބަސްވުން ކަމުގައި މޭ ވަނީ ތަކުރާރުކޮށް ވިދާޅުވެފަ އެވެ. އެކަމާއި ގުޅޭގޮތުން، ދާދި ފަހުން ކުރި ދިރާސާއަކުން ދައްކާ ގޮތުން، އީޔޫން ވަކިވާން ވޯޓުދިން މީހުންގެ ވެސް ތިބީ ސަރުކާރުން އެ މަޝްވަރާތައް ކުރިއަށް ގެންދިޔަ ގޮތާމެދު ހިތްހަމަނުޖެހިފަ އެވެ.\nމިގޮތުން، ވަކިވުމާއި އެއްކޮޅަށް ވޯޓުދިން މީހުންގެ 80 ޕަސަންޓް ބުނަނީ އެ މަޝްވަރާތަކަށް ކުރިއެރުމެއް ނުލިބުމުގައި ސަރުކާރުގެ އިހުމާލު ބޮޑުކަމަށެވެ. އަދި އެ މަޝްވަރާތައް ފެއިލްވުމުގައި އީޔޫއިން ޒިންމާނަގަންޖެހޭ ކަމަށް ވެސް 79 ޕަސަންޓް މީހުން ގަބޫލުކުރެ އެވެ.\nއިނގިރޭސިންނަށް ރަނގަޅު ޑީލެއް ލިބޭނެ؟\nމީގެ ދެ އަހަރު ކުރިން، އީޔޫން ވަކިވާއިރު، އިނގިރޭސިވިލާތަށް ރަނގަޅު އެއްބަސްވުމެއް އެކުލަވާލެވޭނެކަމަށް ގިނަ ބަޔަކު އުއްމީދުކުރި އެވެ. ނަމަވެސް، މިދިޔަ އަހަރާއި ހަމައަށް 33 ޕަސަންޓުން 57 ޕަސަންޓަށް އެ ތަސައްވަރު ވަނީ ވެއްޓިފަ އެވެ.\nއެއްބަސްވުމަކަށް ނާދެވި، ޕާލިމަންޓު ތެރޭގައި ކޯޅުން އަދިވެސް ކުރިއަށްދާއިރު، އީޔޫން ވަކިވާން ވޯޓު ދިން މީހުންގެ ތެރެއިން 66 ޕަސަންޓް ގަބޫލުކުރަނީ ގައުމަށް ފައިދާ ކުރާނެ އެއްބަސްވުމަކަށް ނާދެވޭނެ ކަމަށެވެ.\nއަދިވެސް އީޔޫން ވަކިވާން ބޭނުން؟\nއިނގިރޭސީންނަށް ފައިދާބޮޑު އެއްބަސްވުމެއް އެކުލަވާލުމުގެ ފުރުސަތު ހަނިކަމަށް ގިނަ މީހުން ގަބޫލުކުރާއިރު، އީޔޫން ވަކިވުމާމެދު މިހާރު ރައްޔިތުންގެ ހިޔާލު ބަދަލުވީތޯ މިއީ ކުރެވޭ ސުވާލެކެވެ.\nހަގީގަތަށް ބުނާއިރު، ރައްޔިތުންގެ މެދުގައި މިފަހުން ނެގުނު ޕޯލްތަކުގެ ނަތީޖާތަކަށް ބަލާއިރު، ދެވަނަ ފެންނަ ނުފެންނަ ވޯޓެއް މިހާރު ނަގައިފިނަމަ، އީޔޫން ވަކިނުވާން ވޯޓު ދޭން ބޭނުންވާ މީހުންގެ އަދަދު އިތުރެވެ. ވަކިކޮޅަކަށް ވޯޓުދޭން ބޭނުންނުވާ މީހުން އުނިކުރުމުން، އެވަރެޖު ނަތީޖާ އަކީ، ވަކިވާން 46 ޕަސަންޓް، ވަކިނުވާން 54 ޕަސަންޓެވެ.\nނަމަވެސް، ވަކިނުވާ ކޮޅަށް ބުރަވަނީ، 2016 ވަނަ އަހަރުގެ ވޯޓުގައި ބަައިވެރިނުވާ މީހުން ހިމަނައިގެންނެވެ. އެ މީހުންނަށް އެކަނި ބަލާނަމަ، 43 ޕަސަންޓް ވަކިނުވާން ވޯޓުލާނެކަމަށް ބުނާއިރު، 19 ޕަސަންޓް މީހުން ވޯޓުދޭނީ ވަކިވާށެވެ.\nމި އަދަދުތަކަށް ބަލާއިރު، ދެވަނަ ވޯޓަކަށް ގޮސްގެން ތަފާތު ނަތީޖާއެއް ނުކުމެދާނެކަމަށް ބުނަން އަދިވެސް ދައްޗެވެ.\nއަލުން ރައްޔިތުންގެ ވޯޓަކަށް ދާން ބޭނުން؟\nރައްޔިތުންގެ މެދުގައި އަލުން ވޯޓެއް ނެގުމާއި ގުޅޭގޮތުން ހިޔާލުތަފާތެވެ. ހިޔާލުތަފާތު ވަނީ ސުވާލު ކުރާ ގޮތުންނެވެ. އީޔޫން ވަކިނުވާ ވާހަކަ ސީދާ ބަޔާންނުކޮށް، "ރައްޔިތުންގެ" ވޯޓަކަށް ގިނަ ބަޔަކު ތާއީދުކުރާކަމަށް ޕޯލްގެ ނަތީޖާތަކުން ދައްކަ އެވެ. އެގޮތުން "ރައްޔިތުންގެ" ވޯޓަކަށް 47 ޕަސަންޓް މީހުން ތާއީދުކުރާއިރު، އެކަމަށް ދެކޮޅު ހަދަނީ 35 ޕަސަންޓް މީހުންނެވެ.\nނަމަވެސް، ސުވާލު ބަދަލުކޮށް، ވޯޓު ކަރުދާހުގައި އީޔޫން ވަކިނުވާ ފުރުސަތު ހިމެނުމުން ޕޯލްގެ ނަތީޖާ އަނެއް ކޮޅަށް އެނބުރެ އެވެ. އެގޮތަށް ރައްޔިތުންގެ ފެންނަ ނުފެންނަ ވޯޓެއް ނެގުމަށް 48 ޕަސަންޓް މީހުން ދެކޮޅު އިރު، އެކަމަށް ތާއީދުކުރަނީ 39 ޕަސަންޓެވެ.\nމީގެ މާނައަކީ، އީޔޫން ވަކިވުމާއި ގުޅޭގޮތުން ރައްޔިތުންގެ ވޯޓަކަށް އަލުން ގޮސްގެންވެސް އެއްވެސް ކުރިއެރުމެއް ލިބޭނެކަމަކަށް ނުފެނެ އެވެ. ޕާލިމަންޓު މެމްބަރުންނެކޭ އެއްފަދައިން، ރައްޔިތުންވެސް މޭގެ އެއްބަސްވުމަށް ތާއީދުނުކުރި ނަމަވެސް، ދެން ހަދަންވީ ގޮތެއް އާންމުންނަށް ވެސް ނޭނގޭކަން ހާމަވެ އެވެ.


Qur'an Aa Gulhun Huri Kankan Raajjey Gai Dhanee Balikashi Vamun: Dr.Shaheem - Vaguthu\nކީރިތި ޤުރްއާންގެ އިލްމާ ގުޅުން ހުރި މަސައްކަތްތައް ރާއްޖޭގައި ވަރަށް ބޮޑަށް ބަލިކަށިވެފައިވާ ކަމަށް ކުރީގެ އިސްލާމިކް މިނިސްޓަރު އަދި މިހާރު އިދިކޮޅު ކޯލިޝަންގެ އެޑްވައިޒަރު ޑރ.މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nޑރ. ޝަހީމް މިހެން ވިދާޅުވީ، ޤުރްއާން މާއްދާގެ އިލްމު ކުރިއެރުވުމާ ގުޅޭ ގޮތުން ދީނީ އިލްމުވެރިންނާއެކު އިއްޔެ ނައިބު ރައީސް ފައިސަލް ނަސީމް މަޝްވަރާ ކުރެއްވުމުން ރާއްޖޭގެ ނޫހެއްގައި ޝާއިއުކޮށްފައިވާ ޚަބަރެއް ހިއްސާ ކުރައްވަމުންނެވެ.\nއިސްލާމިކް ޔުނިވާސިޓީގެ ޗާންސެލަރުގެ މަގާމުގައި ކުރިން ހުންނެވި ޝަހީމް ކުރެއްވި ޓްވީޓްގައި ވިދާޅުވީ، ރާއްޖެ ތެރޭގައި ކުރިއަށް ދިޔަ އެކި އެކި ޕްރޮގްރާާމްތައް ހުއްޓިފައިވާ ކަމަށެވެ. ބައިނަލް އަގްވާމީ ޤުރްއާން މުބާރާާތް މިދިޔަ އަހަރު ނުބާއްވާ ކަމާއި، ޕީއެސްއެމްގެ "އަލިގަދަ ތަރި" ޤުރްއާން މުބާރާތް ވެސް ނުބާއްވާ ކަން ވެސް އޭނާގެ ޓްވީޓްގައި ފާހަގަ ކުރެއްވިއެވެ.\n"ގުރުއާނާ ބެހޭ މަސައްކަތްތައް ރާއްޖޭގައި ވަނީ މިހާރު ވަރަށް ބޮޑަށް ބަލިކަށިވެފައި، ހާފިޒުން އުފެއްދުމުގެ ހަރަކާތަށް ވަނީ ލޮޅުން އަރާފައި، ޤުރްއާންގެ އިލްމު ފެތުރުމުގެ ކަންކަން ވަރުގަދަ ކުރަން ޖެހޭ،" ނައިބު ރައީސް ފައިސަލް ޓެގް ކުރައްވައި ޝަހީމްގެ ޓްވީޓްގައި ލިޔުއްވާފައިވެއެވެ.\nQuruaanaa behey Masakkaythah raajjeyga vanee mihaaru v bodah balikashibefa, haafizun ufedhumuge harakaathah vanee lolhun araafa. Raajje thereyga gendhiya eki eki quruan program thah vanee huttifa. Quruan ge ilmu fethurumuge kankan varugadha kuran jehey @FaisalNasym https://t.co/ZoNMX66aGH\n— Mohamed Shaheem Ali Saeed (@Mohamedshaheem1) September 28, 2020\nއިސްލާމީ މަރުކަޒުގެ ޖަލްސާ ކުރާ މާލަމުގައި އިއްޔެ ހަވީރު ބޭއްވި އެ ބައްދަލުވުމުގައި މި އަހަރުގެ ގައުމީ ޤުރްއާން މުބާރާތް އޮންލައިންކޮށް ކުރިއަށް ގެންދަން މަޝްވަރާ ކުރިއެވެ. އަދި ރާއްޖޭން ބޭރުގައި އުޅޭ ދިވެހި ދަރިވަރުންނަށް އޮންލައިންކޮށް އިސްލާމް އާއި ޤުރްއާން މާއްދާގެ ކްލާސްތަކެއް ހިންގުމަށް ވެސް މަޝްވަރާ ކުރެއްވިއެވެ.\nޝިޔާމްގެ ހިތް ރަނގަޅުކަން ކަށަވަރު ކުރަން އިތުރު ޓެސްޓް ހަދަން އެދެފިން: ނަޝީދު\nމިނިސްޓަރު އިމްރާނަށް މިއަދު ނޯޓިސް ފޮނުވަނީ\nސެޕްޓެމްބަރު 28, 2020 10:37\nމިކަލޭގެ ހޫޅުމާލޭން ފެންޓްހައުސް ގަތީ ކޮންލާރިއަކު؟\nސެޕްޓެމްބަރު 28, 2020 15:04\nކޮބާ މައްސަލައަކީ . ޞަރޫވެސް ޕެންޓްހައުސް އެއް ގަތީމަ އެނިމުނީއެއްނު.\nސެޕްޓެމްބަރު 28, 2020 11:09\nއެހެންތާވާނީ.. ޝަހީމްއަށްވެސް ކުރަން އެނގުނުކަމަކީ ހުކުރުކޮއްކޮއްފަ ދެންގޮސް ބޮންއެކުއާ ސަކަރާތްޖެހުންވިއްޔާ... އަބަދުވެސް ސެލްފު ޕުރޮމޯޝަނުގައި އަވަދެނެތި އުޅޭތަން ފެންނަނީ ދީނުގެ ދަޅަދައްކައިގެން. އެންމެ ފަހު ރިޔާސީ އިންތިޚާބުގައިވެސް ކުކުޅުތަކެއް މެދުގަ ހުރި ހާލެއްހެއްން ގޮސް ހިލޭއަންހެނުންތަކެއްގެ ތެރެއަށްވަދެ ފޮޓޯނަގަންހުއްޓާ ފެނުނީ. ދެން ފެންނަނީ ހިލޭއަންހެނުންނާއި އަތާ އަތްޖޯޑުކޮއް ސަލާންގަލާން ކުރާތަން. އެޔައްފަހުވެސް ތާކިޔާ އަޅައިގެން ދީނީ ކުލަވަރު ޖައްސައިގެން ހުންނަންބޭނުންވަނީ. ރާއްޖެއަކައް ތިފަދަ މީހުންނެއް ބޭނުމެއް ނޫން. ރާއްޖެއަށް ބޭނުންވަނީ އުޅުމާއި ދިރިއުޅުމުން ތަގުވާވެރިކަމާއި ދީންވެރިކަމުގެ ނަމޫނާދައްކާ ތެދުވެރި އިޚްލާސްތެރި އިލްމުވެރީން.\nސެޕްޓެމްބަރު 28, 2020 12:22\nދީން ހަތިޔާރަކަށް ހަދައިގެން ވެރިކަން ހޯދަން އުޅޭ އެކަކު ތިއީ ... ވަގުންގެ އަތްކަނޑާ ވާހަކަ ނުދައްކާ ޝޭޙުވެސް\nސެޕްޓެމްބަރު 28, 2020 13:43\nކޮންމެ ވަގެއްގެ އަތްކަނޑާކަށް ނުވޭ. ވައްކަންކޮށްގެން އެކަން2ފިރިހެނުންނަށް ފެނި ހެކިބަސް ތަފާތު ނުވެއްޖެއްޔާ ނޫނީ ވައްކަން ކުރިމީހާ އެކަމަށް އިއުތިރާފް ވެއްޖެއްޔާ އަތްކެޑުން އޮތީ. ބައެއް މީހުންނަށް ހީވެދާނެ ވައްކަން ކުރިމީހާ ސާބިތު ނުވިޔަސް ހުރިތާގަ ހުރެގެންނޭ އަތްކަނޑަން ޖެހޭނީ. ކަލޭ ތީ އޭގެ އެކަކު.\nސެޕްޓެމްބަރު 28, 2020 13:16\nމަނިކުފާނު ، އަވަހަށް ރާއްޖޭގެ އެތަން މިތަނުގައި ޤްރުއާން ކިލާސްތައް ހައްދަވާ މުޅިގައުމުގައި ފަތުރާ ލައްވަވާ! ތިކަމަށް އެއްވެސް ހުރައެއްނެތް. ނޫނީ ގޫގުލް ކިލާސްރޫމް ބޭނުންކޮށްގެން ރޭގަނޑާއި ދުވާލު ކިލާސްތައް ހިންގަވާ! މަނިކުފާނަކީ ޤްރުއާން ހިތުދަސް އަދި އެހާމެ ރިީތިކޮށް ކިޔަވާ ވިދާޅުވާ ބޭފުޅެއް ! އެއްވެސް ސަރުކާރެއްގެ ނުވަތަ މީހެއްގެ ބޮލަށް ތިޔަކަން ނުޖައްސަވާ ފަރުދީ ޒިންމާ އަދާކުަރައްވާ !\nސެޕްޓެމްބަރު 28, 2020 17:17\nމީހުންގެ ކުރިމައްޗައް ދީނީ ގޮތުންވެސް ހެދެން ހުރި ހުރިހާދޮގެއް ހަދައިގެންވެސް ވެރިކަމަށް ސަވާރުވެވޭތޯ ކަލޭވެސް ތިބަލަނީ ކަލޭ ހަމަ ތަންދޮރު ދަންނަލެއް ބޮޑުކަމުންތަ ؟\nސެޕްޓެމްބަރު 28, 2020 18:58\nނޯ އިންޓަރެސްޓް އޮން ނޮންސެންސް.\nސެޕްޓެމްބަރު 28, 2020 19:04\nޝަހީމު އަށް ބަވާނެ ލާދީނީ މީހުން ބަޔަކު ޕެޗް އެޅިޔަސް ސަރުކާރު ފެއިލް...\nސެޕްޓެމްބަރު 28, 2020 19:07\nސެޕްޓެމްބަރު 28, 2020 22:48\nޑރ.ޝަހީމްތިވިދާޅުވީވަރަށްބޮޑުތެދުފުޅެއް. ހިގަމުންދާކަންތައްތަކަށްފަސްއަޅާފޮރުވަންއުޅުނަސްދިވެހިހުރިހާ ރައްޔިތުންމިތިބީނިދިފައެއްނޫން. ބަޔަކަށްހަޖަމްނުވެގެންބޭކާރު ވާހަކަތައްލިޔެކޮމެންޓްކުރިއަސް ޑރ.ޝަހީމްއަކީ ކޮންމެހެން ދެފަހަރުދެގޮތަށްވާހަކަދައްކާދީން ހަތިޔާރަކަށްހަދައިގެން އުޅޭ ވަރަށްވުރެމާތަޢުލީމީޤާބިލްބޭފުޅެއް.ކޮމެންޓްކޮބޭކާރުވާހަކަތައް ޤަބޫލު ކުރާނީ\nސެޕްޓެމްބަރު 29, 2020 09:25\nޝަހީމު ވިދާޅުވި ވާހަކަފުޅުގެ ވަރަށް ބޮޑު ހެއްކެއް ގްރޭޑް 10ގައި ނަގަން ހަމަޖައްސާފައިވާ ޤުރްއާނުގެ ޓެސްޓް މަޖިލީހަށް ވައްދައިގެން ހުއްޓުވުން


vnews - Israelun fonuvaali ethah missile eh Syria sifain vattaa laifi\nއިސްރާއީލުން ފޮނުވާލި އެތައް މިސައިލެއް ސޫރިޔާ ސިފައިން ވައްޓާލައިފި\nސޫރިޔާ ސިފައިން ބޭނުންކުރާ މިސައިލާ ދެކޮޅު ނިޒާމު:\nސޫރިޔާގެ ދެކުނަށް އަމާޒުކޮށް އިސްރާއީލުން މިއަދު ފޮނުވާލި އެތައް މިސައިލެއް ސޫރިޔާގެ އަސްކަރިއްޔާއިން ވައްޓާލައިފި ކަމަށް ބުނެފިއެވެ.\nމިކަން ހާމަކޮށްފައިވަނީ ސޫރިޔާ ސަރުކާރުގެ މީޑިއާއާއި، ރަޝިޔާގެ ދިފާއީ ވުޒާރާއިންނެވެ.\n"އިސްރާއީލުން ދޭން އުޅުނު އުދުވާނީ ހަމަލާތަކެއް އަހަރެމެންގެ ދިފާއީ ނިޒާމުން ނާކާމިޔާބު ކޮށްލައިފި. އެމީހުން ހާސިލްކުރަން ބޭނުންވި އެއްވެސް ކަމެއް ހާސިލް ނުކުރެވުނު" ސޫރިޔާގެ ދިފާއީ މަސްދަރަކުން ރަސްމީ ނޫސް އޭޖެންސީ، ސަނާއަށް މައުލޫމާތު ދެމުން ބުނެފައި ވެއެވެ.\nރަޝިޔާގެ ދިފާއީ ވުޒާރާއިން ކޮށްފައިވާ ޓްވީޓެއްގައި ބުނެފައިވަނީ، ދިމިޝްގު އެއަރޕޯޓް ކައިރިން ސޫރިޔާ ސިފައިން އިސްރާއީލުން ފޮނުވާލި ހަތް މިސައިލެއް ވައްޓާލާފައިވާ ކަމަށެވެ.\nމިކަމުގެ ތެރޭގައި އެއްވެސް މީހަކަށް ކަމެއް ވީކަމުގެ ރިޕޯޓް ލިބިފައި ނުވާކަމަށްވެސް ޓްވީޓްގައި ބުނެފައި ވެއެވެ. އަދި އެއަރޕޯޓަށް ގެއްލުމެއް ލިބުނު ކަމުގެ މައުލޫމާތެއްވެސް ލިބިފައި ނުވާކަމަށް ބުނެފައި ވެއެވެ.\nމިކަމާ ގުޅޭގޮތުން އިސްރާއީލުން އަދި އެއްވެސް އެއްޗެއް ނުބުނެއެވެ.\nއިސްރާއީލުން މިދިޔަ ހަފްތާގައިވެސް ސޫރިޔާގެ ތެރެއަށް މިސައިލް ހަމަލާތަކެއް ދީފައެއް ނުވެއެވެ. އިސްރާއީލުގެ ބޮޑުވަޒީރު ނަތަންޔާހޫ ފަހުން ބުނެފައިވަނީ، ހަމަލާދިނީ ސޫރިޔާގެ ތެރޭގައި ހުރި އީރާނުގެ ހަތިޔާރު ގުދަންތަކަކަށް ކަމަށެވެ.


މޫސުން ގޯސްވެ ކަނޑުގަދަވުމާއި ބަނދަރުގެ ނެރުގެ ހާލަތުހުރިގޮތުން ފެރީތަކަށް ދަތުރު ކުރެވޭގޮތެއް ނުވި - Kumundhoo Online I www.kumundhoo.com\nHome ޚަބަރު މޫސުން ގޯސްވެ ކަނޑުގަދަވުމާއި ބަނދަރުގެ ނެރުގެ ހާލަތުހުރިގޮތުން ފެރީތަކަށް ދަތުރު ކުރެވޭގޮތެއް ނުވި\nމޫސުން ގޯސްވެ ކަނޑުގަދަވުމާއި ބަނދަރުގެ ނެރުގެ ހާލަތުހުރިގޮތުން ފެރީތަކަށް ދަތުރު ކުރެވޭގޮތެއް ނުވި\n/ 5/18/2017 02:39:00 PM\nމޫސުން ގޯސްވެ ކަނޑުގަދަވުމާއި ކުމުންދޫ ބަނދަރުގެ ނެރުގެ ހާލަތުހުރިގޮތުން ކުމުންދޫން ކުޅުދުއްފުއްޓަށް ދަތުރުކުރާ ފެރީ ދޯނިތަކަށް މިއަދު ދަތުރުކުރެވޭގޮތެއް ނުވިއެވެ. މިގޮތުން މިފެރީތައް ދުއްވާ ފަރާތްތަކުން ބުނީ ދަތުރުތައް ކެންސަލްކުރީ މޫސުން ގޯސްވެ ކަނޑު ގަދަވުމާއި ބަނދަރުގެ ނެރު ގަދަވުމުގެ ސަބަބުން ބަނދަރުން ނުކުމެއްޖެނަމަ ރައްކާތެރިކަމާއެކު ބަނދަރަށް ވަދެވިދާނެކަމުގެ ޔަޤީންކަން ނެތުމުންނެވެ.\nއެހެން ދުވަސްތަކެކޭ އެއްގޮތަށް ކުޅުދުއްފުށްޓަށް ދާން ގިނަ ބަޔަކު މިއަދު ހެނދުނު ވެސް ބަނދަރަށް ނުކުމެފައިވެއެވެ. އެހެންނަމެވެސް ފެރީތަކަށް ދަތުރުކުރެވޭގޮތް ނުވުމުގެ ސަބަބުން ބައެއް މީހުން ދިޔައީ ލޯންޗްގައެވެ. ލޯންޗުތަކުން ބަނދަރުގެ ނެރުން ވަދެ ނުކުމެ ހަދަނީ ވަރުލާ ވަގުތު ނުވަތަ ދެ ރާޅުދޭތެރޭގައި ނެރުގަނޑު މަޑުވެލާ ކުޑަ ވަގުތުކޮޅުގެ ތެރޭގައެވެ. މިފަދަ ދުވަސް ދުވަހު އޮޑި ދޯނި ފަހަރުންވެސް ބަނދަރަށް ވަދެ ނިކުމެ އުޅެނީ މިގޮތަށް ވަރުލާ ގަޑީގައެވެ.\nމާޒީވެދިޔަ ދުވަސްތަކާއި މިހާރަށް ބަލާއިރު،ބައެއް ދުވަސްވަރު ކުމުންދޫ ބަނދަރަކީ ފަސޭހަކަމާއެކު ބޭނުންކުރެވޭ ތަނެއް ނޫނެވެ. ބަނދަރުގެ ނެރު ގަދަ ނުވަތަ ނެރަށް ބިޔަ ރާޅު ބިންދާ ދުވަސްވަރެއްނަމަ ބަނދަރަށް ވަދެ ނިކުތުމުގައި އަބަދުވެސް ބޮޑެތި ދަތިތަކާ ކުރިމަތިލާންޖެހޭ ތަނެކެވެ. އަދި މިފަދަ ދުވަސްވަރެއްނަމަ ބަނދަރުގައި އަޅާފައިވާ އުޅަނދުތަކަށްވެސް އޭގެ އަސަރުކުރާ ތަނެކެވެ.\nކުމުންދޫ ބަނދަރުގެ ނެރު ގަދަވަނީ ނުވަތަ ނެރަށް ބިޔަ ރާޅު ބިންދަނީ ހުސްއެކަނި ކަނޑުގަދަ ނުވަތަ މޫސުން ގޯސް ދުވަސްވަރު އެކަންޏެއް ނޫނެވެ. ކަނޑު މަޑު ނުވަތަ މޫސުން ގޯސް ދުވަސްވަރެއް ނޫން ނަމަވެސް މިގޮތަށް ދިމާވެއެވެ. މިކަމާމެދު ބައެއް މީހުން ބުނަނީ ބަނދަރުގެ ތޮށި ލާފައިވާގޮތުންނާއި ނެރު ހަދާފައިވާގޮތުން ދިމާވާ ކަމެއްކަމަށެވެ. މިބަނދަރަށް ވަންނަށް އުޅުމުގެ ތެރޭގައި ނުވަތަ ނުކުންނަން އުޅުމުގެ ތެރޭގައި ބިރުވެރި ނުވަތަ ނުރައްކާތެރި ހާދިސާތައްވަނީ ހިނގާފަވެއެވެ. މިފަދަ ހާދިސާތަކުގައި މީހުންނަށާއި މުދަލަށް ގެއްލުން ވުމުގެ އިތުރުން އުޅަނދުތައް އެއްކޮށް ހަލާކުވެސް ވެފައިވެއެވެ.


Konmeves Dhuvahakun Neymar Real Madrid Aaai Gulheyne - Marcelo - Vaguthu\nކޮންމެވެސް ދުވަހަކުން ނޭމާ ރެއާލް މެޑްރިޑަށް އަންނާނެ - މާސެލޯ\nސްޕެއިންގެ ގަދަބާރެއް ގަމުގައިވާ ބާސެލޯނާ ދޫކޮށް ރެކޯޑް އަގަކަށް ޕީއެސްޖީއާއި ގުޅުނު ބްރެޒިލްގެ ޒުވާން ފޯވާޑް ނޭމާ ސްޕެއިންގެ ރެއާލް މެޑްރިޑާއި ގުޅޭނެ ކަމަށް ރެއާލް އަދި ބްރެޒިލްގެ ތަރި މާސެލޯ ބުނެފިއެވެ.\nސްޕެއިންގެ ނޫހަކަށް ދިން އިންޓަވިޔުއެއްގައި މާސެލޯ އެހެންބުނެފައިވާއިރު އޭނާ ބުނެފައިވަނީ ނޭމާއަކީ މިހާރު ދުނިޔޭގައި ތިބި އެންމެ މޮޅު ކުޅުންތެރިންގެ ތެރެއިން އެއް ކުޅުންތެރިޔާ ކަމަށާއި ނޭމާ އަދި ރެއާލް މެޑްރިޑަށް ކުޅޭނެ ކަމަށެވެ.\n"ކޮންމެވެސް ދުވަހަކުން ނޭމާ ރެއާލް މެޑްރިޑުން ފެނިގެންދާނެ. ނޭމާއަކީ މޮޅު އަދި ހުނަރުވެރި ކުޅުންތެރިއެއް. އަހަރެން ގަބޫލުކުރާ ގޮތުގައި ރެއާލް މެޑްރިޑަށް މޮޅެތި ކުޅުންތެރިން ކުޅެދެން ޖެހޭ" މާސެލޯ ބުނެފައިވެއެވެ.\nމާސެލޯ އެހެން ބުނެފައިވާއިރު ރެއާލް މެޑްރިޑްގެ ރައީސް ފްލެރެންޓީނިއޯ ޕެރޭޒް ވަނީ މީގެ ކުރިން ރެއާލް އަށް ނޭމާ ގެންނަން ބޭނުންވާ ކަމަށް ބުނެފައެވެ.\nޕެރޭޒް ބުނެފައިވަނީ ރެއާލް އަށް ނޭމާ ކުޅެފިނަމަ ދުނިޔޭގެ އެންމެ މޮޅު ފުޓްބޯޅަކުޅުންތެރިޔާއަށް ދޭ ބެލެންޑީއޯ އެވޯޑް ހޯދަން ފަސޭހަވާނެ ކަމަށެވެ. އަދި މެޑްރިޑް އަކީ މޮޅެތި ކުޅުންތެރިން ބޭނުން ކަންތަށް ކޮށްދޭ ކުލަބެއް ކަމަށްވެސް އޭނާ ވަނީ ބުނެފައެވެ.\nމިހުރީ ދުނިޔޭގެ އެންމެ މޮޅު ކޯޗު ގެނެސްދީފަ - ރެއާލް ރައީސް


އަމިއްލަވަންތަކަން ހާމަކޮށްދީ ދެމެހެއްޓުމުގައި، ތުންތުންމަތީން ވާރިދުވަމުން އަންނަ ވާހަކަ ފަދަ ތަކެތީގެ ދައުރު  (2) – Dhen.mv\nއަޝްރަފް ޢަލީ January 18, 2021 - 9:08 pm\nދިވެހިންނަކީ ވަރަށް ޒަމާންވީ ތާރީޚެއް ހިއްސާކުރަމުން އަންނަ ބައެކެވެ. އަމިއްލަވަންތަ ސިފަތަކެއް ހުރި އާދަކާދަތަކެއްގެ މަތީ ދިރިއުޅެމުން އަންނަ ބައެކެވެ. ކޮންމެ ޤައުމެއްގެ ވެސް އާދަކާދައާ އެޤައުމެއްގެ އަމިއްލަވަންތަކަމާ ވަނީ ގުޅިފައެވެ. ދިވެހިންގެ އަމިއްލަވަންތަކަމާ ދިވެހީންގެ އާދަކާދަ ވާނީ ގުޅިފައެވެ. ދިވެހީންވެސް އެބައިމީހުންގެ އަމިއްލަވަންތަކަން ފާޅުކުރުމަށާއި ހާމަކުރުމަށާއި ދެމެއްޓުމަށް ޓަކައި ތަފާތު ކަންކަން ކުރެއެވެ. މީގެތެރެއިން އެއް ގޮތަކީ ތުންތުންމަތީން ކިޔަމުން އަންނަ ވާހަކަފަދަ އެއްޗެއްސެވެ. ނުވަތަ އޯރަލް ލިޓްރޭޗަރއެވެ. މިފަދަ އަދަބީ ތަރިކަތަކުގެ ތެރޭގައި ދޮންހިލައާއި އަލިފުޅު، ދޮންމޮހަނާއި މިޔަރު، ބޮޑުގޮހޮޑާ ވާހަކަފަދަ ވާހަކަތައް ހިމެނެއެވެ. އަދި މިގެ އިތުރުން ތުއްތުކުދިންނަށް ކިޔައިދޭ ވަރަށް ގިނަ މިފަދަ ވާހަކަތައް ވެސް ހުރެއެވެ. ނަމަވެސް މިތަކެއްޗަކީ ދިވެހީންގެ އަމިއްލަވަންތަކަން ހާމަކޮށް ދެމެހެއްޓުމުގައި ކިހައިމުހިންމު ދައުރެއް އަދާކުރާ އެއްޗެއްތޯ ބެލިފައިއެއް ނެތެވެ.\nދިވެހީންގެ އިހުގެ ދިރިއުޅުމުގެ ގޮތްތައް އެންމެ ބޮޑަށް ފެންނަ އެކައްޗަކީ ތުންތުންމަތީން ކިޔަމުން އައި ވާހަކަފަދަ ތަކެތި ކަމަށްވެފައި އެތަކެތީން ދިވެހީންގެ އަމިއްވަންތަކަން ހާމަވަނީ ކިހިނެއް ކޮން ގޮތަކަށް ކަމެއް ދިރާސީ ނަޒަރަކުން ބެލުން ވަރަށް މުހިންމެވެ. ދިވެހީންގެ އަމިއްލަވަންތަ ބަސް ހާމަކޮށް ދެމެހެއްޓުމާއި ދިވެހީންގެ އާދަކާދައާއި މަސައްކަތެރިކަމުގެ ވާހަކައާއި ދިވެހީންގެ ކެއުންބުއިމުގެ ކަންކަން ހާމަކޮށް އޮޅުން ފިލުވައިދެމުން ޖީލުން ޖީލަށް އެ ފަދަ ކަންކަން ނަގުލުވެފައިވަނީ ކިހިނެއްކަން ދަނެގަތުމަކީ މުހިންމު ކަމެކެވެ. އެހެނީ ގިނަފަހަރު، އެފަދަ ތަކެތި ބެލެވިފައިވަނީ ބޭނުމެއް ނެތް ބޭކާރު ތަކެތީގެ ގޮތުގައެވެ.\nބަޔާންކުޅަ ފަދައިން ، ދިވެހީންނަކީ ޒަމާނުއްސުރެ ފޯކުވާހަކަ ނުވަތަ ތުންތުންމަތީން ކިޔާ ވާހަކަ ކިޔަމުން އަންނަ ބަޔަކަށް ވެފައި މިތަކެއްޗަކީ ދިވެހީންގެ އަމިއްލަވަންތަކަން ހާމަކޮށް ދެމެހެއްޓުމުގައި ކިހައިމުހިންމު ދައުރެއް އަދާކުރާ އެއްޗެއްތޯ ބެލުން ވަރަށް މުހިންމެވެ. ޚާއްޞަކޮށް ދިވެހިންގެ ބަހާއި ދިވެހީންގެ މަސައްކަތެރިކަމާއި ދިވެހީންގެ އާދަކާދައާއި ދިވެހީންގެ ކެޔުންބުއިމުގެ ކަންކަން ހާމަކޮށް ދެމެހެއްޓުމުގައި އޯރަލް ލިޓްރޭޗަރގެ ދައުރަކީ ކޮބައިތޯ ދަނެގަތުން މިއީ ވަރަށް ބޭނުންތެރިކަމެކެވެ.\nއަޅުގަނޑު ދެކޭ ގޮތުގައި ދިވެހީންގެ އޯރަލް ލިޓްރޭޗަރ އާންމުކޮށް ބެލެވިފައިވަނީ ބޭނުމެއް ނެތް ބޭކާރު އެއްޗެއްގެ ގޮތުގައި ކަމަށް ވެފައި އެއާ މެދު ޝައުޤުއުފެދޭނީ މިފަދަ ދިރާސާއެއް މަސައްކަތްތަކުގެ ސަބަބުންނެވެ. ދިވެހިރާއްޖޭގެ ތަޢުލީމީ ނިޒާމުގައި ދިވެހީންގެ އޯރަލް ލިޓްރޭޗަރއަށް މާބޮޑު އަޙައްމިއްޔަތެއް މިހައިތަނަށް ދެވިފައި ނެތް ނެތުމަށް ކުޑަނަމަވެސް ޙައްލެއް ހޯދޭނީ މިވފަދަ ވާހަކަތައް ގިނަގިނައިން ދައްކައި ހާމަކޮށްގެންނެވެ. މި ސަބަބުތަކަށް ޓަކައި ދިވެހީންގެ އަމިއްލަވަންކަން ދެމެހެއްޓުމުޔާއި ހާމަކޮށްދިނުމުގައި ދޫދޫމަތީން ވާރިދުވެގެން އައިސްފައިވާ އަދަބީ ތަރިކަ އެހީތެރިވާ ގޮތް ދެނެގަންނާން ޖެހެއެވެ. އެ ފަދަ ތަކެތީން ފެންނަ ދިވެހިވަންތަ ގޮތްތަކާއި ސިފަތައް ދަނެގަންނާނެ ޖެއެވެ. މިފަދަ ކަންކަން ދުނިޔޭގެ އެހެން އަދަބުތަކުގައި އޮތް ގޮތާއި ދޫދޫމަތިން ކިޔެމުން އަންނަ ވާހަކަތަކުގެ މުހިންމުކަން ދަނެގަތުން ވެސް މުހިންމުކަމުގައި ދެކެމެވެ\nވަޒީފާއިން ވަކިކުރުމުގައި ޤާނޫނަށް ތަބާވުން-1


މިއަދަކީ ނަޞްރުގެ ދުވަސް\n03 ނޮވެމްބަރ 2017\nމިއަދަކީ މިއަހަރުގެ ނަޞްރުގެ ދުވަހެވެ. އާދެ 1988 ވަނަ އަހަރު ނޮވެންބަރު މަހުގެ3ވަނަ ދުވަހު ރާއްޖެއަށް ކުރިމަތިވި ޢުދުވާނީ ޙަމަލާއަކީ ދިވެހީންގެ މަދުބަޔަކު ރާއްޖޭގެ ވެރިކަމަށް ދަހިވެތިވެ ވެރިކަމުގެ ބޭނުމުގައި ތަމަޅަ ޓެރެރިސްޓް ޖަމާޢަތެއް ކަމުގައިވާ ޕީޕަލްސް ލިބަރޭޝަން އޯގަނައިޒޭޝަން އޮފް ޓެމިލް އީލާމް (ޕްލޯޓް ޖަމާޢަތް) ގުޅިގެން ހިންގި ވަރަށް އަނިޔާވެރި ޙަމަލާއެކެވެ. މިޙަމަލާ ރާވާ ހިންގުމުގައި އިސްކޮށް ޙަރަކާތްތެރިވެފައިވަނީ ހ. ހާޖަރާގޭ ޢަބްދުﷲ ލުޠުފީއެވެ. ޢަބްދުﷲ ލުޠުފީއާއެކު ދިވެހިންގެ6މީހަކު އެކިގޮތްގޮތުން މިކަމުގައި އެހީތެރިވެފައިވެއެވެ. ނޮވެންބަރު3ގެ މިޙާދިޘާގައި އެއްވެސް ކުށެއްނެތް 19 ދިވެހިންގެ ގަޔަށް ބަޑިޖަހާ ޝަހީދުކޮށްލާފައިވެއެވެ. އެއީ ޢާންމުންގެ 11 މީހުންނާއި ދިވެހި ހިތްވަރުގަދަ ސިފައިންގެ 8 ބޭކަލެކެވެ. އަދި މިޙަމަލާގައި 39 ދިވެހިންވަނީ ޒަޚަމްކޮށްލާފައެވެ.\nދުޝްމަނުން އެދުވަހުގެ ސިފައިންގެ ހެޑްކުއާޓަރަށް ތިން ދިމާއަކުން ހަމަލާތައް ދެމުން ގެންދިޔައެވެ. އެއީ ސިފައިންގެ ކުރިމަތިން މައިގޭޓަށާއި، ސިފައިންގެ އިރުއުތުރު ކަންމަތިންނާއި، ސިފައިންގެ ހުޅަނުދެކުނު ކަންމަތިންނެވެ.\nނޮވެންބަރު3ގެ ޙަމާލާ ނާކާމިޔާބު ކޮށްލުމުގައި އެންމެކުރީ ސަފުގައި ހުންނެވީ ހދ.ކުޅުދުއްފުށީގެ ހިތްވަރުގަދަ ބަޠަލެކެވެ. އެއީ ހދ. ކުޅުދުއްފުށީ މާވާގޭ ޝަހީދު ކޯޕަރަލް ޙުސައިން އާދަމެވެ. އެންމެ 20 އަހަރުގެ އެ ޒުވާނާ އެދުވަހު އެއްވެސް އަމިއްލަ އެދުމެއްނެތި އޭނާގެ ފުރާނަ ހިބަކޮށްދެއްވީ މާތްވެގެންވާ އިސްލާމްދީނާއި، ދިވެހީންގެ މި ލޮބުވެތި ވަޠަނަށްޓަކައެވެ. ގާތްގަޑަކަށް 17 ވަރަކަށް ގަޑިއިރުވަންދެން ތަމަޅަ ހަނގުރާމަވެރިން އެދުވަހު މާލެގައި ޙަމަލާތައް ކުރިއަށް ގެންގޮސްފައިވެއެވެ.\nނޮވެންބަރު3ގެ ޢުދުވާނީ ހަމަލާއާއި ގުޅިގެން ދިވެހި ސަރުކާރުން ޢަސްކަރީ އެހީއަށް އެދުނީ އިންޑިޔާ ސަރުކާރުގައެވެ. އިންޑިޔާ ސަރުކާރުގެ ފަރާތުން އިންޑިޔާ ސިފައިންގެ 1600 މީހުން ހިމެނޭ ފައުޖެއް ރާއްޖެ އައިސް ޙަރަކާތްތެރިވާން ފެށިއިރު ހަނގުރާމަ ވަނީ މައިތިރިވެފައެވެ. އެހެންކަމުން އެބައިމީހުންނަށް ހަނގުރާމަ ކުރާކަށެއް ނުޖެހުނެވެ. އެދުވަހު އެންމެ މަތިވެރި ޖިހާދެއް ކުރެއްވީ އަޅުގަނޑުމެންގެ ހިތްވަރުގަދަ ދިވެހި ސިފައިންނާއި، ޤައުމަށް ހެޔޮއެދޭ ދިވެހި ލޮބުވެތި ރައްޔިތުންނެވެ.\nބާޣީން ބަލިވުމާއި ގުޅިގެން ރާއްޖޭން ފިލުމަށްޓަކައި މާލެ ބަނދަރުގައި އޮތް ބޯޓެއް ކަމަށްވާ "ޕްރޮގްރެސްލައިޓް" އަށް އަރައިގެން ފިލަން ދިޔައިރު ދިޔައީ ރަހީނުންގެ ގޮތުގައި އެތަކެއް ދިވެހީން ގޮވައިގެންނެވެ. މީގެ ތެރޭގައި އޭރު ސަރުކާރުގެ އިސްމަގާމުތަކުގައި ތިއްބެވި ބައެއް ބޭފުޅުންވެސް ހިމެނިވަޑައިގެންނެވިއެވެ. އިންޑިޔާ ކަނޑުގެ ސިފައިންގެ ދެ މަނަވަރުން ބާޣީންގެ މީހުން އަތުލައިގަންއިރު ރަހީނުންގެ ގޮތުގައި ގެންދިޔަ ބައެއް ދިވެހީން ވަނީ ޝަހީދުކޮށްލާފައެވެ. ނަމަވެސް ދިވެހި ސިފައިން ދެމިތިބީ އެބައިމީހުންގެ ޤައުމީ ވާޖިބު އަދާކުރުންމަތީ ތެދުވެރިކަމާއި އަމާނާތްތެރިކަމާއެކުގައެވެ. މާތްﷲ ގެ މަދަދާއިއެކު ދިވެހިން ކުރި ހިތްވަރާއިއެކު ހަނގުރާމައިގައި ކާމިޔާބު ލިބި، ޚާއިނުންގެ އަނިޔާވެރި މަކަރުވެރި ރޭވުންތަކުން ދިވެހި އުންމަތް ސާލާމަތްވެ އޯގާވަންތަ މާތްﷲ ގެ ރަޙުމަތުން ނަޞްރު ލިބުނީއެވެ.\n1988 ވަނަ އަހަރުގެ ނޮވެމްބަރު މަހުގެ ޢުދުވާނީ ޙަމަލާއަކީ، ރާއްޖެއަށް އެކިފަހަރުމަތިން ކުރިމަތިވެފައިވާ ދުޝްމިނުންގެ ޙަމަލާތަކުގެ ތެރެއިން ސަރުކާރާއި ރައްޔިތުންގެ ފަރާތުން މިޒަމާނުގެ ހަތިޔާރާއި ހުނަރުތައް ބޭނުންކުރެވުނު އެންމެ ވަރުގަދަ ޙަމަލާއެވެ.\nހިތާމައަކީ މިއަދުވެސް ދިވެހީންގެ ތެރޭގައި ޤައުމުގެ މިނިވަންކަމާއި، ދީނަށް ޢަދާވަތްތެރިވާ މަދުބަޔަކު ނަމަވެސް އުޅެމުންދާކަމެވެ. މިހާރުވެސް އިސްލާމްދީން ނޫން ދީންތަކަށް މިޤައުމުން ފުރުޞަތު ހޯދައިދިނުމަށް މަސައްކަތްކުރާ ދިވެހީން މަދުންނަމަވެސް އެބަމަސައްކަތްކުރެއެވެ.\nދިވެހީންގެ އެއްބައިވަންތަކަން ދެމެހެއްޓުމާއި، ޤައުމީ ރޫޙު އާލާކޮށް ދިރުވައި އިސްލާމީ ވަޙުދަތު ހިމާޔަތް ކުރުމަށް ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ފަށްޓަވާފައިވާ ތަރިކަ މަޝްރޫޢަކީ މިއަދުގެ ސަރުކާރުން މިކަންކަން ދިފާޢު ކުރައްވާނެ ކަމުގެ އަލިގަދަ ހެއްކެކެވެ.\n1988 ވަނަ އަހަރުގެ ނޮވެންބަރު3ވަނަ ދުވަހުގެ ޢުދުވަނީ ޙަމަލާއަށް މިއަހަރު މިފުރުނީ 29 އަހަރެވެ.\nހުސްވެފައިވާ މޯލްޑިވްސް މީޑިއާ ކައުންސިލަށް މެންބަރުން އިންތިޚާބުކޮށްފި\nމޯލްޑިވްސް މީޑިއާ ކައުންސިލްއަށް މެންބަރުން ހޮވުމަށް ބާއްވާ އިންތިޚާބު މިއަދު އޮންނާނެ\nޖުމްހޫރީ ފަންސާހާއި ގުޅިގެން ދިވެހި ނޫސްވެރިކަމަށް 75 އަހަރު ފުރުން ފާހަގަކޮށްފި\nމޯލްޑިވްސް މީޑިއާ ކައުންސިލްއަށް މެންބަރުން ހޮވުމަށް ބާއްވާ އިންތިޚާބު ޑިސެމްބަރ 15 ވަނަ ދުވަހު އޮންނާނެ\n05 ޑިސެމްބަރ 2018


3 baaru'ge verin Vaccine jassavaifi | Jazeera\tތިން ބާރުގެ ވެރިން ވެކްސިން ޖައްސަވައިފި - Jazeera\nވެކްސިން ކެމްޕޭނު އިފްތިތާހުކޮށްދެއްވައި ރައީސް ވެކްސިން ޖައްސަވައިފި\nޢަލީ ސަމާހު February 1, 2021 1051 views0\nރައީސް ސޯލިހު ވެކްސިން ޖައްސަވަނީ ފޮޓޯ: ރައީސް އޮފީސް\nމުޅި ރާއްޖޭގައި ވެކްސިން ޖެހުމުގެ ޕްރޮގްރާމް ފައްޓަވައި ދައުލަތުގެ ތިން ބާރުގެ ވެރިން ކަމަށްވާ، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަދި ސުޕްރީމް ކޯޓުގެ އުއްތަމަ ފަނޑިޔާރު މުއުތަސިމް އަދުނާން މިއަދު ވެކްސިން ޖައްސަވައިފިއެވެ.\nމި ތިން ބޭފުޅުން ވެކްސިން ޖައްސަވާފައި މިވަނީ މުޅި ރާއްޖޭގައި ވެކްސިން ކެމްޕޭން ޕްރޮގްރާމް ފެށުމުގެ ގޮތުން ސޯޝަލް ސެންޓަރު ގައި ބޭއްވި ރަސްމިއްޔާތުގައެވެ. ރައީސް އަކީ ރާއްޖެއިން ވެކްސިން ޖެއްސެވި ހަތަރު ވަނަ ފަރާތެވެ. ވެކްސިން ޖެއްސުވަށް ފަހު ފަނަރަވަރަކަށް މިނިސްޓް ރައީސް އޮބްޒަވޭޝަން ގައި ހުންނެވިއެވެ.\nވެކްސިން ޕްރޮގްރާމްގެ ދަށުން އެންމެ ފުރަތަމަ ވެކްސިން ދޭ މީހުންގެ ތެރޭގައި ހިމެނެނީ، ސިއްހީ ހިދުމަތްތެރިންނާއި ސޯޝަލް ވޯކަރުން އަދި އެއަށް ފަހު އުމުރުން 50 އަހަރުން މަތީގެ މީހުންނަށެވެ. އެއަށްފަހު 18 އަހާރާއި 50 އަހަރުގެ ތެރެއިން ހައި ރިސްކް މީހުންނާއި، ޓީޗަރުންނާއި، ޕޮލިހުންގެ އިތުރުން ޓޫރިޒަމް އިންޑަސްޓްރީގެ މީހުންނަށް ވެކްސިން ޖަހާނެއެވެ.\nރާއްޖޭގައި ޖަހަން ފެށި ވެކްސިނަކީ އިންޑިއާގެ ސީރަމް އިންސްޓިިޓިއުޝަނުން އުފައްދާފައިވާ ކޮވީޝީލްޑް ވެކްސިނެެވެ. މި ވެކްސިންގެ ދެވަނަ ޑޯޒް ޖަހާނީ ހަތަރު ހަފްތާއަށް ފަހުއެވެ. ދުނިޔޭގެ އެންމެ ފުރަތަމަ ވެކްސިން ޖައްސަވާ ބޭފުޅުންގެ ތެރޭގައި ސަރުކާރުގެ އިސްވެރިން ހިމެނިވަޑައިގަންނަވައެވެ. އެއީ ވެކްސިން އަށް އިތުބާރު ރައްޔިތުންގެ މެދުގައި އުފެއްދުމުގެ ގޮތުންނެވެ.\nރައީސް ވެކްސިން ޖައްސަވާފައިވަނީ ކޮވީޝީލްްޑް ވެކްސިނގެ ސައްހަކަމާއި ސިޔާސީ ބައެއް ފަރާތްތަކުން ސުވާލު އުފައްދާ އެންމެ ފުރަތަމަ ވެކްސިން ޖައްސަވަން ޖެހެނީ ރައީސް ކަމަށް ބުނަމުން ދަނިކޮށެވެ. އިންޑިއާ އިން ރާއްޖެ އަށް ކޮވީޝީލްޑްގެ 100،000 ޑޯޒް ހަދިޔާކޮށްފައިވަނީ މިދިޔަ މަހުގެ 20 ވަނަ ދުވަހުއެވެ. މިއިން 50،000 މީހެއްގެ ގަޔަށް ވެކްސިން ޖަހާނެއެވެ.\nތިން ބާރުގެ ވެރިން ވެކްސިން ޖައްސަވައިފި


Qudhuhakee Israelge Verirah: Australia Boduvazeeru\nއޮސްޓްރޭލިއޭގެ ބޮޑުވަޒީރު ސްކޮޓް މޮރިސަން\n16 ޑިސެންބަރ 2018 1 ކޮމެންޓް\nގުދުހަކީ އިޒްރޭލުގެ ވެރިރަށް: އޮސްޓްރޭލިއާ ބޮޑުވަޒީރު\nއިޒްރޭލުގެ ވެރިރަށަކީ ގުދުސްކަމަށް އޮސްޓްރޭލިއޭގެ ބޮޑުވަޒީރު ސްކޮޓް މޮރިސަން ވިދާޅުވެއްޖެއެވެ.\nމޮރިސަން މި މޭމެރުމުން ވާހަކަ ދައްކަވާފައިވަނީ އޮސްޓްރޭލިއާ އެމްބަސީ ގުދުސްއަށް ބަދަލުކުރުމާއި ގުޅޭގޮތުން މިއަދު މީޑިއާއަށް މައުލޫމާތު ދެއްވަމުންވެ.\nއޮސްޓްރޭލިއާގެ މިހާރު އޮތް ސަރުކާރުން ދެކޭގޮތުގައި ގުދުހުގެ ހުޅަނގަކީ އިޒްރޭލުގެ ބިމެކެވެ. އަދި ފަލަސްތީނަށް އޮތީ ގުދުސްގެ އިރުމަތީ ބައިކަމަށް ވެސް އެގައުމުން ދެކެއެވެ. އެހެން ނަމަވެސް އިދިކޮޅު ލޭބާ ޕާޓީން ބުނެފައިވަނީ އެ ޕާޓީއަށް އޮސްޓްރޭލިއާގެ ވެރިކަން ލިބިއްޖެނަމަ ގުދުހަކީ ފަލަސްތީނުގެ ބިމެއްކަމަށް ނިންމާނެކަމަށެވެ.\nގުދުހަކީ އިޒްރާއީލުގެ ވެރިރަށް ކަމަށް ކަނޑައަޅަން އެންމެ ފުރަތަމަ ނިންމެވީ އެމެރިކާގެ ރައީސް ޑޮނަލްޑް ޓްރަމްޕެވެ. އެއީ މީގެ އެއް އަހަރު ކުރިން 2017 ވަނަ އަހަރުގެ ޑިސެމްބަރު މަހުގެ ތެރޭގައެވެ. މި މައްސަލައިގައި އަރަބި ގައުމުތަކުންނާއި އިސްލާމީ ގައުމުތަކުން އަންނަނީ ކަންބޮޑުވުންފާޅުކުރަމުންނެވެ.\nމި މައްސަލަ މިހެން އޮއްވާ އިޒްރޭލުގައި އޮސްޓްރޭލިއާ އެމްބަސީ ވެސް ގުދުސްހަށް ބަދަލުކުރުމަށް ނިންމާފައެވެ. މީގެ ސަބަބުން އިޒްރޭލުން ފަލަސްތީނުގެ ރައްޔިތުންނަށް ކުރަމުން އަންނަ އަނިޔާއަށް ބާރު ލިބޭނެކަމަށް ގިނަބަޔަކު ދެކެއެވެ. އޮސްޓްރޭލިއާގެ ބޮޑުވަޒީރު ވިދާޅުވީ ގުދުހަށް އެމްބަސީ ބަދަލުކުރާނީ އެތަނުގައި ހަމަޖެހުން ގާއިމުވުމުން ކަމަށެވެ. އަދި މިހާރު ކުރިއަށްދަނީ ގުދުހަށް އެމްބަސީ ބަދަލުކުރުމަށް ހަމަޖައްސަންޖެހޭ ބަޖެޓު ހަމަޖެއްސުމުގެ މަސައްކަތްކަމަށްވެސް އޭނާ ވިދާޅުވިއެވެ.\nއެހެން ވިއްޔާ ކަލޭމެންގެ ވެރިރަށް ކަމަށް ހަދައިގެން ތިއުޅޭ ކެންބެރާ އަކީ ރާއްޖޭގެ ވެރިރަށް.


6 rashakah benunvaa genset fenakain assemble koffi - Hali News\nހަ ރަށަކަށް ބޭނުންވާ ޖެންސެޓު ފެނަކައިން އެސެމްބަލް ކޮށްފި\n24 November 2021, 23:23\nކަރަންޓް އުފެއްދުމަށް ބޭނުންވާ ޖެންސެޓް އަމިއްލައަށް އެސެމްބަލްކޮށް ކާމިޔާބުކަމާއެކު އިތުރު ހަރުފަތަކަށް އަރައި ފެނަކައިން އަނެއްކާވެސް ތާރީޚުގެ ތެރެއަށް ވަދެއްޖެއެވެ.\nއެ ކުންފުނީން ވިދާޅުވީ މި މަސައްކަތް އެންމެ ފުރަތަމަ ފަށައިފައިވަނީ 2021 ވަނަ އަހަރުގެ ޖޫން މަހުގައި ކަމަށެވެ. އެ މުއްދަތުން ފެށިގެން މިހާތަނަށް ފެނަކަ ކުންފުނީގެ އިންޖީނިއަރުން ވަނީ 06 ރަށަކަށް ބޭނުންވާ ޖެންސެޓް އަމިއްލައަށް އެސެމްބަލް ޚިދުމަތް ދޭން ވަނީ ފަށައިފައެވެ. އެކުންފުނީން ވަނީ 100 ކޭވީ އިން ފެށިގެން 1000 ކޭވީ އާ ހަމައަށް ޑީސަލް އިންޖީނު އެސެމްބްލް ކުރުމުގެ ގާބިލްކަން ހޯދައިފައެވެ.\nމިއީ ފެނަކައިން ރައްޔިތުންނަށް ފޯރުކޮށްދޭ އަސާސީ ޚިދުމަތްތައް އިތުރަށް ތަރައްޤީކޮށް، ދެމެހެއްޓެނިވި ގޮތެއްގައި އީޖާދީ ވިސްނުންތަކާއެކު ޚިދުމަތްތައް ފުޅާކުރުމަށް ކުރާ މަސައްކަތްތަކަށް އިތުރުވި އައުބޮޅެއް ކަމަށް އެކުންފުނީން ވިދާޅުވިއެވެ.\nމި ޚިދުމަތް ދިނުމަށް ފާއިތުވި 05 މަސްދުވަހު ކުރެވުނު މަސައްކަތުގެ ނަތީޖާ ރަނގަޅުވެފައި ކާމިޔާބު ކަމަށް ވެސް ފެނަކައިން ވިދާޅުވިއެވެ. މި މަސައްކަތް ފެނަކަ އިން ކުރަނީ ރާއްޖެއިން ބޭރުން އިތުބާރު ހިފޭ އޮރިޖިނަލް ސްޕެއަރ ޕާރޓްސް ގެނެސް، ރަށްރަށުގައި ހުންނަ ކުންފުނީގެ ވޯރކްޝޮޕްތަކުގައި، ކުންފުނީގެ ދިވެހި އިންޖިނިއަރުން މަސައްކަތް ކޮށްގެން ކަމަށް ވެސް ފެނަކައިން ވިދާޅުވިއެވެ.\nމި މަސައްކަތް ކުރުމުން، ރާއްޖެއިން ބޭރުން އިންޖީނު އެތެރެކުރުމާ އަޅާބަލާއިރު، ޚަރަދު ކުޑަވެ، ވަގުތު ސަލާމަތްވެ، ދެމެހެއްޓެނިވި އިތުބާރުހުރި ޚިދުމަތެއް ދިނުމަށް މަގުފަހިވެގެން ގޮސްފައިވާ ކަމަށް ފެނަކައިން ވިދާޅުވިއެވެ.\nއިތުރު ލިޔުންތައް ފެނަކަ


ޟުޙާ ސޫރަތުން ލިއްބައިދޭ ތަސައްލީ – Ilm\nޟުޙާ ސޫރަތުން ލިއްބައިދޭ ތަސައްލީ\nމައްކާގެ މުޝްރިކުންގެ ދުއްތުރާލާ އުނދަގޫތައް ވަނީ އޭގެ އިންތިހާއަށް ފޯރާފައެވެ. ރަސޫލާ ޞައްލައްﷲ ޢަލައިހި ވަސައްލަމްއަށް ވަޙީ ބާއްވައިނުލެވޭތާ އެތައް ދުވަހެއްވެއްޖެއެވެ. މާތް ﷲ އެކަލޭގެފާނު ދޫކޮށްލައްވާފައިވާ ކަމުގައި ބުނެ، އިތުރު އެކަލޭގެފާނަށް މަލާމާތް ރައްދުކުރެވެމުން ދިޔައެވެ.\nމި ދަނޑިވަޅުގައި ޟުޙާ ސޫރަތް މާތް ﷲ ބާއްވައިލެއްވުމާއިއެކު، ރަސޫލާ ޞައްލައްﷲ ޢަލައިހި ވަސައްލަމްއާއި ޞަޙާބީންގެ ހިތްޕުޅުތަކަށް ތަސައްލީ ލިބިގެން ދިޔައެވެ. މި ޚުޠޫރަތްތެރި ދަނޑިވަޅުގައި ނަބިއްޔާ ޞައްލައްﷲ ޢަލައިހި ވަސައްލަމް ދޫކޮށްލެވިފައިނުވާކަން އެންގެވުނީ ހެނދުނުގެ ކުރީކޮޅުގެ ވަގުތާއި ރޭގަނޑުގެ އަނދިރިކަން ވެރިވެ ހިމޭންވާ ވަގުތު ގަންދެއްވައެވެ.\nމިކަމުން އަޅުގަނޑުމެންނަށް ލިބޭ ޢިބުރަތަކީ ރޭގަނޑުގެ އަނދިރިކަމަށް ނިމުން އަންނަ ފަދައިން މުޞީބާތްތަކާއި މޮޅިވެރިކަމަށްވެސް ނިމުން އަންނާނެކަމެވެ. ހިތާމަވެރި ދުވަސްތަކަށްފަހު، އުފާވެރި ދުވަސްތައް އަންނާނެކަމެވެ. ރޭގަނޑުގެ އަނދިރިކަން ގަދަވާވަރަކަށް ދުވާލުގެ އަލިވިލުމާއި ގާތްވާ ފަދައިން، މުޞީބާތުގެ ވޭންވަރު ބޮޑުވާ ވަރަކަށް، މުޞީބާތުން ސަލާމަތްވުން ގާތްވަމުން ދާނެކަމެވެ. މިއީ ކައުނުގައިވާ އިލާހީ ޤާނޫނެކެވެ.\nއިމްތިޙާނުގެ ކޮންމެ ޙާލަތަކުން އަރައިގަތުމަށްޓަކައި ވަޤުތު ބޭނުންވާނެއެވެ. ދޮގު ތުހުމަތުތަކެއްގައި ބަންދުކުރެވި، އެތައް އަހަރުތަކެއް ހޭދަކުރައްވަން ޔޫސުފުގެފާނަށް ޖެހިވަޑައިގަތެވެ. ދަނޑުތަކާއި މުދާތައް ނެތި ހަލާކުވެ، އެންމެހާ ދަރިން މަރުވެ، ބަލިމަޑުކަމުގައި 18 އަހަރުގެ ދިގު މުއްދަތެއްގައި އައްޔޫބުގެފާނު އިމްތިޙާނުކުރެވުނެއެވެ. މުޝްރިކުންގެ ދުއްތުރާލާއި އުނދަގޫ ތަކުގައި ރަސޫލާ ޞައްލައްﷲ ޢަލައިހި ވަސައްލަމްއާއި ޞަޙާބީން 13 އަހަރު އިމްތިޙާނުކުރެވުނެވެ. ކެތްތެރިކަމުގެ އަހަރުތަކަށްފަހު، ޔޫސުފުގެފާނަށް މިޞްރުގެ މާލީ އަދި އިޤްތިޞާދީ ކަންކަން ހިންގުމުގެ އެންމެ އިސް ބާރު ލިބިވަޑައިގަތެވެ. ކެތްތެރިކަމުގެ ދިގު މުއްދަތަށްފަހު، ސިއްޙަތާއި ޢާފިޔަތް، މުއްސަނދިކަމާއި ދަރިފަސްކޮޅެއްގެ ނިޢުމަތް މާތް ﷲ އައްޔޫބުގެފާނަށް ދެއްވެވިއެވެ. މައްކާގެ ހިތްދަތި ދުވަސްތަކަށްފަހު ރަސޫލާ ޞައްލައްﷲ ޢަލައިހި ވަސައްލަމްއާއި ޞަޙާބީން މަދީނާގައި ތަމްކީނުކުރެވިގެންދިޔައެވެ.\nމި އިލާހީ ޤާނޫނަށް އީމާންވުމުގެ މާނައަކީ ތަދުމަޑުކަމުގެ ޙާލަތު ބަދަލުކުރުމަށް ކުރެވެން ހުރި މަސައްކަތްތައް ނުކޮށް ދެ އަތް އުރާލައިގެން ތިބުމެއް ނޫނެވެ. މުސްލިމުންގެ މަންހަޖަކީ ސަބަބުތަކުގައި ހިފުމާއެކު، އާޚިރު ނަތީޖާއާއި ހަމައަށް ވާޞިލުކޮށްދެވޭނެ ހަމައެކަނި ފަރާތަކީ މާތް ﷲ سبحانه وتعالى ކަން ހިތުގެ އަޑިން ކަށަވަރުކުރުމެވެ. ނަބަވީ ސީރަތާއި އިސްލާމީ ތާރީޚް ވިދާ ބަބުޅަނީ މި ދެންނެވި މަންހަޖުގެ އަލިގަދަ މިސާލުތަކުންނެވެ.


ބޮޑު އީދު ފުޓްބޯޅަ މުބާރާތް ހޮނިހިރުދުވަހު ފަށަނީ\nބޮޑު އީދު ފުޓްބޯޅަ މުބާރާތް ހޮނިހިރުދުވަހު ފަށަނީ\n10 އޮކްޓޫބަރ 2013\nމިދިޔަ އަހަރުގެ ބޮޑު އީދު މުބާރާތުގެ ތެރެއިން. — ފައިލް ފޮޓޯ\nބޮޑު އީދު ބަންދާ ދިމާކޮށް އޭދަފުށީ ޒުވާނުންގެ ކްލަބުން އިންތިޒާމުކޮށްގެން ބާއްވާ މި އަހަރުގެ ބޮޑު އީދު ފުޓްބޯޅަ މުބާރާތް އޭދަފުށީ ނިއު ޖެނެރޭޝަން އާއި ސައިނޯސާ ބައްދަލުކުރާ މެޗުން އަންނަ ހޮނިހިރު ދުވަހު ހެނދުނު ފަށާނެ އެވެ.\nއޭދަފުށީ ރަސްމީ ފުޓްބޯޅަ ދަނޑުގައި ކުޅޭ މުބާރާތުގައި މިއަހަރު ވާދަކުރާ ހަތް ޓީމު ދެ ގުރޫޕަކަށް ބަހާލިއިރު ގްރޫޕް އެކެއްގައި ހިމެނެނީ ނިއު ޖެނެރޭޝަން އާއި ސައިނޯސާ އާއި ސަންސެޓް ބީޗް އަދި ރުވާ ސްޕޯޓްސް އެވެ. ގްރޫޕް ބީ ގައި ހިމެނެނީ ރިއަލް ސޫޕް އާއި އެންޖޯއީ ފްރެންޑްސް އަދި ޔުނައިޓެޑް ވީ އެވެ. އެންމެފަހުގެ ޗެމްޕިއަން ސީސީ ސްޕޯޓް މިއަހަރުގެ މުބާރާތުގައި ބައިވެރިއެއް ނުވެ އެވެ.\nމުބާރާތުގެ ސެމީ އަށް ދާނީ ކޮންމެ ގުރޫޕެއްގެ އެއްވަނަ ޓީމާއި ދެވަނަ ޓީމެވެ.\nމި މުބާރާތުގައި ވާދަކުރާ ކޮންމެ ޓީމަކަށް މިއަހަރުވެސް ވެސް ވަނީ ފުރަތަމަ ޑިވިޝަންގައި ކުޅޭ ފަސް ކުޅުންތެރިން ޓީމުގައި ހިމެނުމުގެ ފުރުސަތު ދީފަ އެވެ. އަދި ފުރަތަމަ ޑިވިޝަން ކުޅުންތެރިންގެ އިތުރުން ރަށުން ބޭރު ތިން ކުޅުންތެރިން ޓީމުގައި ހިމެނުމުގެ ފުރުސަތު ވެސް ޓީމުތަކަށް ވަނީ ދީފަ އެވެ.\nމި މުބާރާތް އިންތިޒާމްކުރުމުގައި އިސްކޮށް ހަރަކާތްތެރިވަނީ އޭދަފުއްޓަށް އުފަން ކުރީގެ މަޝްހޫރު ފުޓްބޯޅަ ކުޅުންތެރިޔާ މުހައްމަދު ޒާހިދު (ބައްޓޭ) އެވެ.\nއޭދަފުއްޓަކީ ގައުމީ ފެންވަރުގެ ގިނަ ކުޅުންތެރިންތަކެއް އުފައްދައިފައިވާ ރަށެކެވެ. މީގެ ތެރެއިން މިހާރު ފާހަގަކޮށްލެވޭ ކުޅުންތެރިންގެ ތެރޭގައި މުހައްމަދު ޝިފާން (ކުޑައްޓޭ) އާއި ޝާފިއު އަހުމަދު (ޝާފީ) އާއި އަލީ ފާސިރު (ސެންޓޭ) ހިމެނެ އެވެ.\nއޮކްޓޫބަރ 11, 2013 at 2:07 pm\nމިހާރުއެއީ އެކުދިންނަށް ހަމަ ވާވަރު. އަހަރެމެން ކުރިއިރު މިހުރިހާ ފަސޭހަތަކެއް ނެތްއިރުވެސް މާ ހަބޭސްވާނެ.\nއޮކްޓޫބަރ 11, 2013 at 7:35 am\nމުބާރާތުގެ ޝެޑިޔުލް ކޮބާހޭ!!–\nއޮކްޓޫބަރ 11, 2013 at 7:34 am\nމެޗް ޝެޑިޔުލް ކޮބާހޭ!!–


Kuda kujjaa maruvumun Fuvahmulaku hospital kaireegai muzaaharaa koffi | Hurihaa.mv\nކުޑަ ކުއްޖާ މަރުވުމުން ފުވައްމުލަކު ހޮސްޕިޓަލް ކައިރީގައި މުޒާހަރާކޮށްފި\nLast updated on 04 Oct 2021, 01:22\nފުވައްމުލަކު ހޮސްޕިޓަލުގެ އިހުމާލު ކުޑަ ކުއްޖަކު މަރުވި މައްސަލާގައި އެރަށު މީހުންތަކެއް މިރޭ މުޒާހަރާ ކުރަނީ. ފޮޓޯ: ހުރިހާ\nފުވައްމުލަކު ހޮސްޕިޓަލުގެ އިހުމާލުން ހަ އަހަރުގެ ކުޑަ ކުއްޖަކު މިރޭ މަރުވި މައްސަލާގައި އެ ހޮސްޕިޓަލުން ކައިރީގައި މުޒާހަރާ ކޮށްފި އެވެ.\nއެ ރަށު ހޮސްޕިޓަލް ކައިރީގައި މުޒާހަރާ ކޮށްފައިވަނީ މިއަދު ބަލިވެގެން އެ ހޮސްޕިޓަލަށް ގެންދިޔަ ކުއްޖެއް ގަޔަށް އިންޖިކްޝަނެއް ޖެހި ފަހުން އެކުއްޖާ އިތުރަށް ހާލު ބޮޑުވެ، އެކުއްޖާ މަރުވި މައްސަލާގަ އެވެ.\nފުވައްމުލަކު ހޮސްޕިޓަލުގެ އިހުމާލު ކުޑަ ކުއްޖަކު މަރުވި މައްސަލާގައި މުޒާހަރާ ކުރަނީ.. ފޮޓޯ: ހުރިހާ\nމުޒާހަރާގެ ބައިވެރިންވަނީ ފުވައްމުލަކު ހޮސްޕިޓަލުގެ ވެރިން އިސްތިއުފާއަށް ގޮވާލާފަ އެވެ. އަދި މިމައްސަލަ ބަލައި އެކަމުގައި އިހުމާލުވާ ފަރާތްތަކާ މެދުގައި ފިޔަވަޅު އެޅުމަށް ވެސް ވަނީ ގޮވާލާފަ އެވެ.\nފުވައްމުލަކު ހޮސްޕިޓަލުގައި ރަނގަޅު ހިދުމަތެއް ދިނުމަށާއި އެ ހޮސްޕިޓަލަށް ރަނގަޅު ޑޮކްޓަރެއް ގެނައުމަށް ވެސް މުޒާހަރާގެ ބައިވެރިން ވަނީ ގޮވާލާފަ އެވެ.\nކުއްޖާ މަރުވި މައްސަލައާ ގުޅިގެން ފުވައްމުލަކުގެ ގިނަ ބަޔަކު ދަނީ ސޯޝަލް މީޑިއާގައި ވެސް ނުރުހުން ފާޅުކުރަމުންނެވެ. އަދި ހޮސްޕިޓަލުގެ އިހުމާލު މީގެ ކުރިން ވެސް މިފަދަ ހިތާމަވެރި ހާދިސާތަކެއް ހިނގާފައިވެ އެވެ.\n"ޝަކުވާއެއްގެ ގޮތުގައި ބަލަމުން ގެންދާނަން. އަދި އެކަމުގައި އިހުމާލެއް އޮތްތޯ ބަލައި އަޅަން ޖެހޭ ފިޔަވަޅުތައް އަޅާނަން. އަޅުގަނޑު މަސައްކަތްކުރަނީ މައްސަލައެއް ދިމާވެދާނެތީ ކަންކަން ރަނގަޅުކުރަން،" މިދިޔަ މަހުގެ 19 ވަނަ ދުވަހު ހޮސްޕިޓަލުގެ މެނޭޖަރުކަމާ ހަވާލުވި ލިރާރު ވިދާޅުވި އެވެ\nރާއްޖެ މިއަދު ފުވައްމުލަކު ހޮސްޕިޓަލް ފުލުހުން ޏ. ފުވައްމުލައް


Ali ge sharee'aiy sirrukoffi\nއަލީ ވަހީދުގެ ޝަރީއަތް ސިއްރުކޮށްފި\nކުރީގެ ޓޫރިޒަމް މިނިސްޓަރު އަލީ ވަހީދު ނޫސްވެރިންނަށް މައުލޫމާތު ދެއްވަނީ -- ފޮޓޯ: އަވަސް\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ދައުލަތުން އުފުލާފައިވާ ދައުވާތަކާ ގުޅިގެން ބާއްވާ ޝަރީއަތުގެ އަޑުއެހުންތައް ސިއްރު ކޮށްފި އެވެ.\nއަލީ ވަހީދުގެ ޝަރީއަތުގެ އަޑުއެހުމެއް ތާވަލު ކޮށްފައި ވަނީ މިއަދު 3:00 އަށެވެ. ކްރިމިނަލް ކޯޓުން ބުނީ ޖިންސީ އަނިޔާ އާއި ފުރައްސާރައިގެ މައްސަލައަކަށް ވުމުން އާންމުކޮށް ހުޅުވާލައިގެން ކުރިއަށް ނުގެންދާނެ ކަމަށެވެ.\n"ދިވެހިރާއްޖޭގެ ޖުމްހޫރިއްޔާގެ ގާނޫނު އަސާސީގެ 42 ވަނަ މާއްދާގެ (ނ) އަށް ރިއާޔަތްކޮށް މި މައްސަލައިގެ އަޑުއެހުންތައް ކުރިއަށް ގެންދަނީ އާންމުކޮށް ހުޅުވާލައިގެން ކަމަށް ނުވާތީ މިއަދުގެ އަޑުއެހުމަށް ނޯޓް ކުރެވިފައެއް ނުވެއެވެ." ކްރިމިނަލް ކޯޓުގެ މެސެޖެއްގައި ވެއެވެ.\nއަލީގެ ޝަރީއަތް ކުރިއަށް ގެންދަނީ ވީޑިއޯ ކޯލެއް މެދުވެރިކޮށެވެ. މައުލޫމާތު ލިބޭ ގޮތުގައި އޭނާ ޝަރީއަތުގެ އަޑުއެހުމަށް ހާޒިރު ވާނީ އިނގިރޭސިވިލާތުގައި ހުންނަ ރާއްޖޭގެ ހައިކޮމިޝަން މެދުވެރިކޮށެވެ.\nވީޑިއޯ ކޯލެއް މެދުވެރިކޮށް އަލީ ވަހީދު ޝަރީއަތުގެ މަޖިލީހުގައި ބައިވެރިވުމަށް ހުށަހަޅުއްވާފައިވީ ނަމަވެސް އެއީ ކްރިމިނަލް ކޯޓުން އަމަލުކުރާ އާންމު އުސޫލެއް ނޫނެވެ.\nއަލީ ވަހީދު ރާއްޖެއިން ބޭރަށް ވަޑައިގެންނެވި މައްސަލައާއި ގުޅިގެން ސުޕްރީމް ކޯޓާއި ހައިކޯޓުގެ ނިންމުމެއްގައި ދައުވާ ލިބޭ މީހާގެ ޣައިރު ހާޒިރުގައި ޖިނާއީ މައްސަލަތައް ކުރިއަށް ނުގެންދެވޭނެ ކަމަށް ވަނީ ކަނޑައަޅާފަ އެވެ.\nއަލީ ވަހީދަށް އުފުލާފައިވާ ދައުވާތައް\nޖިންސީ އަނިޔާކުރުމުގެ ކުށުގެ ދައުވާ\nއަލީ ވަހީދުގެ މައްޗަށް ޖިންސީ ގޯނާގެ ބޮޑެތި ދައުވާތަކެއް އުފުލާފައި ވަނިކޮށް ބޭސް ފަރުވާއަށް ރާއްޖޭން ވަޑައިގަތުމަށް ދިން ހަތަރު މަހުގެ މުއްދަތު ޖޫން ނުވަ ވަނަ ދުވަހަށް ވަނީ ހަމަވެފަ އެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް އަލީ ވަހީދު + ޖިންސީ ފުރައްސާރަ ޖިންސީ ގޯނާ\nއަލީގެ ޝަރީއަތް އޮންލައިންކޮށް ނުބޭއްވޭނެ: ސުޕްރީމް ކޯޓު


Rahul ge ufan dhuvas faahagakuran Disha aaeku Raajje ah\nރާހޫލްގެ އުފަން ދުވަސް ފާހަގަކުރަން ދިޝާ އާއެކު ރާއްޖެއަށް\nދިޝާ އާއި ރާހޫލް\nޓީވީ އިންޑަސްޓްރީގެ އެންމެ ލޯބި އެއް ޖޯޑު ކަމަށް ގިނަ ބަޔަކު ދެކޭ ރާހުލް ވައިދްޔާ އާއި ދިޝާ ޕަރްމާރް މި ވަގުތު ރާއްޖޭގައި ޗުއްޓީ ހޭދަކުރަމުން އެބަދެ އެވެ.\nއިންޑިއަން އައިޑަލް ފުރަތަމަ ސީޒަންގެ ދެ ވަނަ އަށް ދިޔަ ލަވަކިޔުންތެރިޔާ ރާހޫލް އާއި ޓީވީ ބަތަލާ ދިޝާ ކައިވެނި ކުރީ ދަދި ފަހުންނެވެ. ނަމަވެސް އެމީހުން ރާއްޖެއަށް ކުރި ދަތުރަކީ ރާހޫލްގެ 34 ވަނަ އުފަން ދުވަސް ފާހަގަ ކުރަން ކުރި ދަތުރެއް ކަމަށް ވެއެވެ.\nދިޝާ މިހާރު ކުޅެމުންދަނީ ސޮނި ޓީވީގެ "ބަޅޭ އައްޗޭ ލަގްތޭ ހޭ 2"ގެ ލީޑް ރޯލެވެ. ރާހޫލް ވަނީ "ބިގް ބޮސް"ގެ އެންމެ ފަހުން ދެއްކި ސީޒަންގައި ވެސް ބައިވެރިވެފަ އެވެ.\nދިޝާ އަށް އޭނާ ޕްރޮޕޯސް ކުރީ ވެސް ބިގް ބޮސްގެ ގޭގައި ހުރެގެން ނެޝަނަލް ޓީވީގަ އެވެ. އޭގެ ފަހުން ރާހޫލް ވަނީ ކަލާޒްގެ ރިއަލިޓީ ޝޯ "ހަތުރޯންކީ ކިލާޅީ"ގައި ބައިވެރިވެ އެ ޝޯގެ ފައިނަލަށް ވެސް ދަތުރުކޮށް ފައިނަލްގައި ބަލިވެފަ އެވެ.\nރާއްޖޭގައި ދެމަފިރިން ނަގާފައިވާ ފޮޓޮއަކާއެކު ދިޝާ ޝެއާ ކުރި ޕޯސްޓެއްގައި ރާހޫލް އަށް އުފަން ދުވަހުގެ ތަހުނިޔާ ކިޔާފައި ވެއެވެ. އަދި އޭނާ ކަހަލަ ރަނގަޅު ފިރިއަކު ލިބުނީ ނަސީބު ރަނގަޅުކަމުން ކަމަށް ދިޝާ ބުނެފައި ވެއެވެ.\nދިޝާ ޓީވީއަށް ތައާރަފްވީ ސްޓާ ޕްލަސްގެ ވަރަށް މަޝްހޫރު ޝޯއެއް ކަމަށްވާ "ޕިޔާރް ކާ ދަރްދް ހޭ މީޓާ މީޓާ ޕިޔާރާ ޕިޔާރާ"ގެ ލީޑް ރޯލުން 2012 ވަނަ އަހަރު އެވެ. އެ ސީރީޒް ކުޅުނުއިރު ދިޝާގެ އުމުރުން 17 އަހަރެވެ.\n"ޕިޔާރް ކާ ދަރްދް ހޭ"ގައި ވެސް ދިޝާ އާއެކު ބަތަލުގެ ބައި ކުޅުނީ އޭނާ މިހާރު ކުޅެމުންދާ "ބަޅޭ އައްޗޭ ލަގްތޭ ހޭ" ސީރީޒްގެ ވެސް ބަތަލު ނަކުލް މެހެތާ އެވެ. މި ޝޯ ދެ އަހަރެއްހާ ދުވަހު ދެއްކުމަށްފަހު ނިންމާލީ 2014 ގައެވެ.\nއިންޑިއާ ޓީވީ ސީރީޒް އިންޑިއަން އައިޑޮލް\nޕަވަންދީޕާއި އަރުނީތާގެ ޚާއްސަ ފެނިލުމެއް


މި އަހަރުގެ އަލްހާ އީދު ވެސް ރ. އިނގުރައިދޫގައި ފޯރިގަދަކޮށް ފާހަގަ ކުރަން ހަމަޖެހިފައިވާކަމަށް އެރަށުން ބުނެފިއެވެ. އީދު ފާހަގަ ކުރުމުގެ ކަންކަމުގައި އިސްކޮށް ހަރަކާތްތެރިވާ ފަރާތަކުން "ފައިނު އޮންލައިން" އަށް ބުނީ، އިނގުރައިދޫއަކީ ކުރީއްސުރެވެސް އީދު ކުލަ ގަދަކޮށް ފާހަގަކުރާ ރަށެއްކަމަށާއި މި އަހަރު ވެސް ގިނަ ހަރަކާތްތަކެއް ކުރިޔަށް ގެންދަން ރާވާފައިވާކަމަށެވެ. އެގޮތުން، އީދުގެ ދުވަސްތަކުގެ ހަރަކާތްތައް ރާވާލާފައިވާ ގޮތަށްބަލާއިރު، އީދުގެ ފުރަތަމަ ދުވަސް އީދު ނަމާދު ބޮޑުޖަމާއަތުގައި...\nރ. އިނގުރައިދޫ ކައުންސިލް އިދާރާއަށް އެކައުންޓްސް އޮފިސަރެއް ބޭނުންވެގެން އިއުލާން ކޮށްފިއެވެ. ރ. އިނގުރައިދޫ ކައުންސިލް އިދާރާއަށް އެކައުންޓްސް އޮފިސަރެއް ބޭނުންވެގެން އިއުލާން ކޮށްފިއެވެ.އެ ކައުންސިލުން ކޮށްފައިވާ އިއުލާނުގައި ބުނެފައިވަނީ ސިވިލް ސަރވިސްގެ އެމް.އެސް2ގެ ލެވެލްގެ މި މަގާމުގެ އަސާސީ މުސާރައަކީ -/6295 ކަމަށެވެ. އަދި ސަރވިސް އެލަވަންސްގެގޮތުގައި -/2000 ރުފިޔާ އަދި ސަޕޯޓިންގ ކޯ އެލަވެސްގެ ގޮތުގައި 700/- ރުފިޔާ ދެވޭނެކަމަށް ބުނެފައިވެއެވެ.މި މަގާމަށް އެދި...\nއިނގުރައިދޫގައި އޭޓީއެމް ބައްހައްޓާ އިމާރާތް އަޅައިދޭނެ ފަރާތެއް ހޯދަނީ\nއިނގުރައިދޫ ދޯންޏެއް ނެޔޮ ކައިރިއަށް އަޑިޔަށް ގޮސްފި


SunOnline: Fenfushi gai fuluhunnah inzaaru dhee mudhalah gellun dhin group eh hayyaru koffi\nފެންފުށީގައި ފުލުހުންނަށް އިންޒާރުދީ މުދަލަށް ގެއްލުން ދިން ގްރޫޕެއް ހައްޔަރުކޮށްފި\nޝަފްނާ ހުސައިން 03 May 2020, 23:52\nއދ. ފެންފުށީގައި މަސައްކަތް ކުރާ ފުލުހުންނަށް އިންޒާރުދީ، ފުލުހުންގެ މުދަލަށް ގެއްލުންދިން ހަތް މީހުންގެ ގްރޫޕެއް ހައްޔަރުކޮށްފިއެވެ.\nފުލުހުންގެ މީޑިއާ އޮފިޝަލް ވިދާޅުވީ އެ ގްރޫޕުން ފުލުހުންނަށް އިންޒާރުދީފައި ވަނީ މި މަހުގެ ދެވަނަ ދުވަހުގެރޭ 23:30 ހާއިރު ފެންފުށީ ޕޮލިސް ސްޓޭޝަން ކުރިމައްޗަށް އެއްވެގެން ކަމަށެވެ.\nއޮފިޝަލް ވިދާޅުވީ އެމީހުން ޕޮލިސް ސްޓޭޝަން ކުރިމައްޗަށް އެއްވެ، ފުލުހުންނަށް ބިރުދައްކައި އިންޒާރުދީފައި ވަނީ އެރަށުގައި މަސްތުވާތަކެތި ބޭނުންކުރާ ބަޔަކު މަގުމަތިން ހުއްޓުވައި ޗެކު ކުރުން ގިނަވުމާއި، މާލެ ނުވަތަ އެހެން ރަށަކުން ފެންފުށްޓަށް ގެންދާ ފޮށިގަނޑުތަކުގެ ތެރޭގައި އެމީހުންނަށް ނިސްބަތްވާ ތަކެތި ނަގައި ޗެކް ކުރާކަމަށް ބުނެ އެކަމާ ހިތްހަމަ ނުޖެހިގެން ކަމަށެވެ.\nއެގޮތުން އެމީހުން ވަނީ ސްޓޭޝަން ދޮރު ހަލާކުކޮށްލައިފައެވެ.\nމި މައްސަލައާ ގުޅިގެން ހަމަ އެ ރޭ ފުލުހުން ވަނީ ކޯޓު އަމުރެއްގެ ދަށުން އެކަކު ހައްޔަރުކޮށްފައެވެ. ގްރޫޕުގެ އަނެއް ހަ މީހުން ހައްޔަރުކޮށްފައި ވަނީ ތިން ވަނަ ދުވަހު އެވެ.\nހައްޔަރުކޮށްފައި ވަނީ އުމުރުން 26 އަހަރުގެ މީހަކާއި 34 އަހަރުގެ މީހަކާއި 37 އަހަރުގެ މީހަކާއި، 32 އަހަރުގެ މީހަކާއި، 31އަހަރުގެ މީހަކާއި، 22 އަހަރުގެ މީހެއްގެ އިތުރުން 27 އަހަރުގެ މީހެކެވެ. މައްސަލައިގައި ހައްޔަރުކޮށްފައި ވަނީ މުޅިންވެސް ދިވެހިންނެވެ.\nމައްސަލައިގައި އެ ހަތް މީހުންގެ ބަންދާމެދު ގޮތެއް ނިންމުމަށް މިއަދު އދ. އޮމަދޫ މެޖިސްޓްރޭޓް ކޯޓަށް ގެންދިއުމުން ކޯޓުން ވަނީ ދެމީހަކަށް ފަސް ދުވަހުގެ މުއްދަތެއް ދީފައެވެ. އަދި ފަސް މީހަކަށް 10 ދުވަހުގެ މުއްދަތެއް ވަނީ ދީފައެވެ.\nފުލުހުން ބުނީ މި މައްސަލަ ތަހުގީގު ކުރަމުން އަންނަ ކަމަށެވެ.


8 Vana Burin Funmaalan Ulhunu Kuhjjaa Salaamai Kuree Bappa - Vaguthu\nއަށްވަނަ ބުރިން ފުންމާލަން އުޅުނު ކުއްޖާ ސަލާމަތްކުރީ ބައްޕަ\n1 އަހަރު ކުރިން ( އޮގަސްޓް 19, 2018 )\nކުޑަކުދިންނަކީ ވަރަށް ބޮޑަށް އަޅާލުން ބޭނުންވާ ބައެކެެވެ. އެ ކުދިންކޮށްފާނެ ކަމަކުން އަބަދުވެސް ފާރަވެރިވެގެން ތިބެން ޖެހެއެވެ. ދާދިފަހުން ޗައިނާ އަވަށުގެ ކުޑަކުއްޖަކު މިވަނީ އެކަނި ގޭގައި އުޅުނު ވަގުތެއްގައި އަށް ވަނަ ބުރިން ފުންމާލަން އުޅެފައެވެ.\nއުމުރުން ހަތް އަހަރުގެ އެ ކުއްޖާ އެކަނި ދޫކޮށްލާފައި އޭނާގެ މަންމަ އާއްމުކޮށް ތަންތަނަށް ނުދެއެވެ. ނަމަވެސް އެ ދުވަހު އޭނާ ދިޔައީ، އޭނާ ނިދާފައި އޮތުމުން ގޮވާލަން ބޭނުން ނުވެގެންނެވެ. އެ އަންހެން މީހާ ދިޔައީ އޭނާގެ އަންހެން ދަރިފުޅު ސްކޫލަށް ގެންދިޔުމަށެވެ.\nއެ އަންހެން މީހާ އުއްމީދުކޮށްގެން ހުރީ އޭނާ އަންނަންވާއިރަށް ވެސް އޭނާގެ ފިރިހެން ދަރިފުޅު ނުހޭލާނެ ކަމަށެވެ. އެހެން ނަމަވެސް ކަންތައްވީ އެހެނެއް ނޫނެވެ. އޭނާ ގެއަށް އައިއިރު، ދަރިފުޅު އެދުގައި ނެތެވެ. ހޯދަމުންދަނިކޮށް ފެނުނީ އެޕާޓްމެންޓްގެ ބެލްކަނީން ބޭރުގެ ކޮރިޑޯގައި އެލިގަނެގެން އޮތްތަނެވެ.\nއެ އަންހެން މީހާއަށް ހަދާނެ ގޮތެއް ނޭނގުމުން ފަޔާ އެންޑް ރެސްކިއުއަށާއި، އެ ކުއްޖާގެ ބައްޕައަށް ގުޅިއެވެ. ފަޔަރ ޓީމަށް އެގެއަށް އައުމުން ކުރިން އެ ކުއްޖާގެ ބައްޕައަށް އެގެއަށް އާދެވުނެވެ. އަދި އެ ކުއްޖާ ސަލާމަތް ކުރުމަށް އެ ފިރިހެން މީހާ ވަނީ އޭނާގެ ފުރާނަވެސް ނުރައްކާގެ ތެރެއަށް ވައްޓާލުމަށްފަހު ދަރިފުޅު ސަލާމަތްކޮށްފައެވެ.\nމި މަހުގެ 15 ވަަނަ ދުވަހު ހިނގި އެ ހާދިސާއަށްފަހު އެ އަންހެން މީހާއަށް އެދުނީ، ކުޑަކުދިން ތަންތަނަށް އެކަނި ދޫކޮށްފައި ނުދިޔުމަށެވެ.\nއެ ކުއްޖާ އަށްވަނަ ބުރިން ފުންމާލަން އުޅުނީ ގެއަށް މީހަކަށް ވަންނަން އުޅުނު އަޑު އިވިގެން އެކަމާއި ބިރުންނެވެ.\nނަސީބުކަން ދިމާކުރިގޮތުން އެއްފަހަރާ 2,00,000 ލިބުމުން އަންތަރީސް ވާވަރުވެއްޖެ\nއޮމާންގައި މިދިޔަ އަހަރު އިއްދައިން ކެނޑޭ އުމުރުގެ މީހުންނަށް 35 ކުދިން ލިބިފައިވޭ\nބައްޕަ މާބަރަށް ގުގުރި ދަމާތީ މަރާލައިފި


Ramadan Mahaai Kanbalun ރަމަޟާންމަހާއި ކަނބަލުން – Ilm Ramadan Mahaai Kanbalun\nﷲ ގެ ރަޙްމަތާއި ފަޟްލުވަންތަކަމުން ބަރަކާތްތެރި ރަމަޟާން މަސް އަޅުގަނޑުމެނާއި ބައްދަލުކޮށްފިއެވެ. ގޭގެއަށް ފާޑުފާޑުގެ ކާތަކެތި ކޭސްކޭހުން އެތެރެ ކުރެއްވިއްޖެއެވެ. ގޭގެ އަންހެންވެރިންނަށް ކާތަކެތީގެ ”މެނޫ“ ހަވާލު ކުރެއްވިޖެއެވެ. ބަރަކާތްތެރި ރަމަޟާން މަސް ބައްދަލުވެއްޖެނަމަ އެކަނބަލުންގެ ވަޒީފާ އަކީ ތަފާތު ޒާތްޒާތުގެ ކާ ތަކެތި ތައްޔާރު ކުރުމެވެ.\nރޯދަ ވީއްލުމަށް ވަކި ވައްތަރެކެވެ. ތަރާވީހަށް ވަކި ވައްތަރެކެވެ. ހާރުކެއުމަށް ވަކި ވައްތަރެކެވެ. އަދި ނުވިތާކަށް ބައެއް ގޭގޭގައި ކޮންމެ މީހަކަށް ވަކި އެއްޗެކެވެ.2ވައްތަރުގެ ފަންޏެވެ.2ވައްތަރުގެ މަސްހުންޏެވެ.4ވައްތަރުގެ ކުޅިހެދިކާއެވެ.2ވައްތަރުގެ ފޮނިހެދިކާއެވެ.2ވައްތަރުގެ ރިހައެވެ. މި ހުރިހާ ކާތަކެތި ތައްޔާރު ނުކޮށް އަޅުގަނޑުމެނަށް ރަމަޟާން މަހުގެ ރޯދަ ނުހިފޭނެތޯއެވެ؟\nރަމަޟާން މަހުގެ ރޯދަ ފަރުޟުކުރެއްވުމުގެ ބޭނުން ﷲ ވަނީ އަޅުގަނޑުމެނަށް ބަޔާން ކުރައްވާފައެވެ.\nﷲ ތަޢާލާ ކީރިތި ޤުރްއާނުގައި ވަހީކުރައްވާފައިވެއެވެ:\n(يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ) سورة البقرة : 183\nމާނައީ: ”އޭ އީމާންވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް ފަރުޟު ކުރެއްވި ފަދައިން ތިޔަބައިމީހުންގެ މައްޗަށްވެސް ރޯދަ ފަރުޟު ކުރައްވައިފިއެވެ. (އެއީ) ތިޔަބައިމީހުން ތަޤުވާވެރި ވުމަށްޓަކައެވެ.“\n( ތަޤްވާވެރިވުމަކީ އިންސާނާ އޭނާގެ އަމިއްލަ ނަފްސާއި ﷲގެ ޢަޒާބާއި ދެމެދު ހުރަހެއް ލުމެވެ. އެއީ އެކަލާންގެ އަމުރުކުރެއްވި އެންމެހާ ކަންތައްތައް އަދާކޮށް ނަހީކުރެއްވި އެންމެހާ ކަންތައްތަކުން ދުރުހެލިވުމެވެ.)\nބައެއްމީހުންނަށް ހީވާ ކަހަލައެވެ. ރަމަޟާން މަސް ފަރުޟު ކުރައްވަމުން ﷲ ތަޢާލާ ވަޙީކުރެއްވީ އެއީ ތިޔަބައިމީހުން ކައިހެދުމަށްޓަކައެވެ.\nއިންސާނުން ދުނިޔެއަށް ފޮނުއްވުމުގެ މަޤްޞަދު ބަޔާންކުރައްވަމުން ﷲ ތަޢާލާ ވަޙީކުރައްވަނީ:\n(وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ) سورة الذاريات : 56\nމާނައީ: ”ތިމަންރަސްކަލާނގެއަށް އަޅުކަންކުރުމަށް މެނުވީ، ތިމަންރަސްކަލާނގެ ޖިންނީންނާއި، އިންސީން ނަހައްދަވަމެވެ.“\nފިހެނުންނެކޭ އެއްފަދައިން އަންހެނުންވެސް އެކަލާނގެ އުފެއްދެވީ އަޅުކަން ކުރުމަށެވެ.\nކެއްކުމާއި ގޭތެރޭގެ ކަންތައްތައް ބެލެހެއްޓުމަކީ ރަނގަޅު ނިޔަތެއްގައި އެކަންތައްތައް ކޮށްފިނަމަ ސަވާބު ލިބޭނެ ކަމެކެވެ. ނަމަވެސް މައްސަލައަކީ މިކަމުގައި ހައްދުފަހަނައަޅައިދާތީއެވެ. އަޅުކަމުގެ މައްސަރެއް ކެއުމުގެ މައްސަރަކަށް ބަދަލުވެގެންދާތީއެވެ.\nމި ބަރަކާތްތެރި މައްސަރުގައި ރަސޫލާ ޞައްލަﷲ ޢަލައިހި ވަސައްލަމް އެކަލޭގެފާނުގެ އަހުލުންނަށް ހިއްވަރު ދެއްވެވީ ﷲ ތަޢާލާއަށް ކިޔަމަންތެރި ވުމަށެވެ. އަޅުކަންތައްތައް އިތުރުކުރުމަށެވެ. ފާފަ ފުއްސެވުމަށް އެދި ދުޢާކުރުމަށެވެ. އެކަލޭގެފާނު މަސައްކަތްޕުޅުކުރެއްވީ އެކަލޭގެފާނުގެ އަހުލުން ނަކަރައިގެ އަޒާބުން ސަލާމަތް ކުރެއްވުމަށެވެ. ހިއްވަރުދެއްވީ ﷲ ތަޢާލާގެ ރުހިވޮޑިގަތުން ހޯދުމަށް މަސައްކަތް ކުރުމަށެވެ. ކާތަކެތި ތައްޔާރު ކުރުމަކަށް ނޫންނެވެ. އެކަލޭގެފާނުގެ ސިޔަރަތުން އަޅުގަނޑުމެން ނަމޫނާ ލިބިގަންނަމާ ހިނގާށެވެ.\nﷲ ކީރިތި ޤުރްއާނުގައި ވަޙީކުރައްވާފައިވެއެވެ:\n(يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ) سورة التحريم : 6\nމާނައީ: ”އޭ އީމާންވެއްޖެ މީސްތަކުންނޭވެ! ތިޔަބައިމީހުންގެ އަމިއްލަ ނަފްސުތަކާއި، ތިޔަބައިމީހުންގެ އަހުލުވެރިން، ނަރަކައިން ސަލާމަތްކުރާށެވެ! އެ ނަރަކައިގެ ދަރަކީ، މީހުންނާއި ހިލައެވެ.“